ΣΦΗΚΑ και στα αθλητικά !: Δεκεμβρίου 2010\nΤον ρόλο που έπαιξε ο Βαγγέλης Μαρινάκης στην απόφασή του να επιστρέψει στην Ελλάδα για να αναλάβει ξανά τον Ολυμπιακό εξήγησε ο Ερνέστο Βαλβέρδε. Ο τεχνικός των «ερυθρολεύκων» μίλησε για το σκεπτικό του στις μεταγραφές, αλλά και για τους Μήτρογλου και Ζαϊρί.\nΔιαβάστε ένα απόσπασμα όσων δήλωσε ο Ισπανός προπονητής στην εφημερίδα “ΦΩΣ”:\nΓια τις μεταγραφές: «Δεν θέλω μεταγραφές για να έχουμε 25 παίκτες. Δεν είναι αυτό στο μυαλό μου. Η φιλοσοφία μου είναι 19-20 παίκτες να κάνουν τη ομάδα να λειτουργεί. Μαζί με τους τερματοφύλακες 22 παίκτες. Το να φέρνεις ποδοσφαιριστές είναι άλλο θέμα, το να έχεις καλή ομάδα άλλο. Εμάς μας ενδιαφέρει να έχουμε ομάδα. Κι αυτό είναι το δυσκολότερο. Να φτιάξεις ομάδα! Να έχουμε ενωμένη ομάδα. Δεν είναι ωραίο να έχεις τρεις-τέσσερις παίκτες θυμωμένους επειδή δεν παίζουν. Κι εννοείται, αν πάρεις παίκτες, να είναι καλοί. Να μπορούν να φορέσουν τη φανέλα».\nΓια Ριέρα και Ρόμενταλ: «Τον Ριέρα τον ήξερα. Από την Εσπανιόλ, την πορεία του, την εξέλιξη του. Ξέρω τι ποδοσφαιριστής είναι. Τον Ρόμενταλ, μόνο από την τηλεόραση. Είναι δυο παίκτες που μας βοηθάνε. Πάντα οι ποδοσφαιριστές έχουν περιθώριο βελτίωσης. Στον δεύτερο γύρο θα είναι ακόμη πιο έτοιμοι, ειδικά ο Ρόμενταλ, που βρήκε στιλ και περιβάλλον που δεν είχε συνηθίσει».\nΓια τον Ζαϊρί: «Όταν έρχεται ένας καινούριος ποδοσφαιριστής και θέλει να παίξει με συγκεκριμένο τρόπο, κοστίζει αυτό στους ποδοσφαιριστές. Θέλουν χρόνο για να το συνηθίσουν. Να τα λέμε όλα. Παίκτες όπως ο Ζαϊρί που έχουν υψηλό ατομικό επίπεδο, λογικό είναι να δυσκολεύονται περισσότερο. Έναν τέτοιο παίκτη πρέπει να τον μάθεις να παίζει ομαδικά και στην επίθεση και στην άμυνα. Ο Ζαϊρί είναι παίκτης που πρέπει να του μεταδώσεις την ψυχολογία ότι και ανασταλτικά πρέπει να μας βοηθά».\nΓια τον Μήτρογλου: «Ο Μήτρογλου είναι ένας ποδοσφαιριστής πολύ καλός, με δυνατότητες. Τεχνικά είναι πολύ καλός, είναι γκολτζής, το έχει αυτό και δεν το βρίσκεις εύκολα σε ποδοσφαιριστές. Αυτό που του ζητάω απλά είναι να βοηθάει και αμυντικά και συνολικά στη δουλειά που θέλουμε όλοι να κάνουμε στο γήπεδο. Πάντα όμως πρέπει να κάνω μια επιλογή. Αν τον βάλω, θα μείνει έξω ο Μιραλάς, έχουμε και τον Πάντελιτς. Δεν πρέπει αναγκαία να του λείπει κάτι, έχουμε και άλλους παίκτες, μην το ξεχνάτε».\nΓια την αποχώρηση του την πρώτη χρονιά: «Από την αρχή με το που έφυγα από την Εσπανιόλ, στο μυαλό μου είχα ότι είχα έρθει για έναν χρόνο στην Ελλάδα. Καθημερινά αυτό με ακολουθούσε. Όντως μου ζήτησαν πολλές φορές να μείνω, ήξερα ότι και ο κόσμος με ήθελε. Όμως το μυαλό μου ήταν στην Ισπανία, στο σπίτι μου και στην οικογένεια μου».\nΓια την απόφαση να επιστρέψει: «Δεν πίστευα ότι θα ερχόμουν ξανά. Δεν το σκεφτόμουν και δεν το περίμενα. Ο πρόεδρος ήρθε αποφασισμένος. Δεν είναι δύσκολο να καταλάβεις πότε κάποιος είναι έτοιμος για όλα, θέλει να φτιάξει κάτι πολύ καλό και να διακριθεί. Οι στόχοι είναι συγκεκριμένοι και ο Ολυμπιακός κοιτάζει μόνο την κορυφή. Μιλήσαμε με τον πρόεδρο, κάνει τα πάντα και δεν χρειάζεται να το πω εγώ αυτό. Φαίνεται».\nΓια το “Καραϊσκάκη”: «Το γήπεδο της Μπαρτσελόνα δεν έχει το πάθος του “Καραϊσκάκη”. Κι έχω παίξει πολλές φορές εκεί, μιλάμε για πολύ μεγαλύτερο γήπεδο, αλλά τον παλμό που δημιουργεί ο κόσμος μας δεν τον έχω συναντήσει».\nΜε τα καλύτερα λόγια για τους ανθρώπους της ΑΕΚ και τον τρόπο που τον υποδέχθηκαν μίλησε ο Μανόλο Χιμένεθ στους συμπατριώτες του αποκαλύπτοντας ότι στην Ελλάδα τον αποκαλούν Λεωνίδα.\nΟ προπονητής της ΑΕΚ μίλησε στην εφημερίδα της Σεβίλλης, «Estadio Deportivo»\nΓια το τι σημαίνει η ΑΕΚ: «Είναι ένας σύλλογος με απίστευτο συναίσθημα. Τα τελευταία 16 χρόνια δεν έχει κατακτήσει κανένα πρωτάθλημα και η πορεία της ήταν καθοδική. Έχει όμως μεγάλη περηφάνια, προσπαθεί να ανακάμψει και τα καταφέρνει. Η ΑΕΚ είναι ένας σύλλογος που ιδρύθηκε από μετανάστες, με μία ιστορία που αξίζει να την αφηγείσαι και οι φίλαθλοί της ζουν τα πάντα με μεγάλο πάθος. Και στη Σεβίλλη ζουν το ποδόσφαιρο με μεγάλο πάθος, αλλά στην Αθήνα με ακόμη περισσότερο. Ήμουν οπαδός της Σεβίλλης και την υπερασπιζόμουν μέχρι να μου βγει η ψυχή. Δεν ήμουν ποτέ φίλαθλος της ΑΕΚ, αλλά η προσπάθεια που κάνω εδώ αξίζει για να δώσω την ψυχή μου και όλες μου τις δυνάμεις».\nΓια την πορεία της ομάδας του: «Είναι πολλά αυτά που πρέπει να δουλέψουμε, αλλά το κάνω με μεγάλη ευχαρίστηση. Στο πρωτάθλημα η ΑΕΚ βρισκόταν πολύ χαμηλά και τώρα είμαστε τέταρτοι. Δεν είναι εύκολο το έργο μας, γιατί υπάρχουν δυνατές ομάδες, όπως οι δύο, Ολυμπιακός και Παναθηναϊκός, που κάνουν τη διαφορά στο πρωτάθλημα. Εμείς είμαστε στη μάχη του υψηλού επιπέδου. Στο Κύπελλο αποκλείσαμε μία ομάδα της πρώτης κατηγορίας και στο Europa League μείναμε έξω από τους ‘32’ την τελευταία αγωνιστική αντιμετωπίζοντας τη Ζενίτ, μία από τις καλύτερες ομάδες της διοργάνωσης. Είχαμε δύσκολο έργο στον όμιλο με τη συγκεκριμένη ομάδα και την Άντερλεχτ. Νικήσαμε με 3-0 τη Χάιντουκ στο Σπλιτ και κόντρα στη Ζενίτ κάναμε ένα καλό πρώτο ημίχρονο, αλλά στη συνέχεια οι αντίπαλοί μας κυριάρχησαν», τόνισε ο Χιμένεθ.\nΓια το γεγονός ότι είδε στις γιορτές τους δικούς του ανθρώπους: «Μπόρεσα να αγκαλιάσω την οικογένειά μου και τα παιδιά μου που μου λείπουν περισσότερο, όπως και η καθημερινότητα δίπλα στους φίλους μου. Όλοι στην Ελλάδα έχουν σταθεί στο πλευρό μου και μου φέρονται πολύ καλά, κάνοντας πιο ευχάριστη την παραμονή μου τόσο μακριά από την πατρίδα μου και τους δικούς μου ανθρώπους. Γι’ αυτό τους είμαι πολύ ευγνώμων».\nΓια τα ελληνικά που προσπαθεί να μάθει: «Τα ελληνικά είναι πολύ δύσκολη γλώσσα, τόσο να τη μιλήσεις όσο και να τη γράψεις. Ευτυχώς οι παίκτες ξέρουν περισσότερο τα ισπανικά από ό,τι εγώ τα ελληνικά. Έτσι και με τα λίγα αγγλικά που ξέρω συνεννοούμαστε καλά. Οι ποδοσφαιριστές διευκολύνουν το έργο μου με τη βοήθειά τους. Μου είναι δύσκολο να σχηματίσω προτάσεις και απλώς χρησιμοποιώ κάποιες λέξεις, για να ευχαριστήσω, να χαιρετήσω ή να ζητήσω κάτι».\nΓια το ελληνικό φαγητό: «Το γιαούρτι και ο μουσακάς είναι καταπληκτικά, αλλά το ζαμπόν είναι ο καλύτερος φίλος του ανθρώπου».\nΤζίγκερ, Βγενόπουλος, Πατέρας, Παύλος, Αντωνίου, Κέζος και Νιόπλιας κανιβαλίζουν πάνω από τον Παναθηναϊκό πετώντας την ευθύνη ο ένας στον άλλον. Ενώ και οι 7 είναι συνένοχοι! Το gazzetta.gr παίρνει θέση.\nΑκόμα και οι πιο βαριές ήττες είναι στο πρόγραμμα για κάθε ομάδα, μικρού ή μεγάλου βεληνεκούς. Πολλές φορές, ελαφρά τη καρδία, τα ΜΜΕ βαφτίζουμε «ντροπιαστικές» ορισμένες ήττες, ενώ στην πραγματικότητα στον αθλητισμό τίποτα δεν είναι ντροπή.\nΤι να γράψεις γι' αυτό το ματς... Απλά βαρεμάρα! Οι οπαδοί του ΠΑΟΚ πέταξαν αντικείμενα στο τρίτο δεκάλεπτο, τραυμάτισαν τον διαιτητή Χριστοδούλου και το ματς διακόπηκε για πάνω από δύο ώρες. Τελικά όταν ξανάρχισε ο Ολυμπιακός νίκησε με 79-60. Αλλά ποιος ασχολείται;\nΌλα αυτά την ώρα που ο "Δικέφαλος" είχε κάνει σερί 8-0 και είχε μειώσει τη διαφορά. Αλλά πάντα έτσι δεν γίνεται; Οι κάφροι εκτός όλων των άλλων δεν έχουν και σωστό timing...\nΗ αναμέτρηση ολοκληρώθηκε χωρίς κόσμο στο PAOK Sports Arena, αφού οι διαιτητές είχαν δώσει εντολή εκκένωσης του γηπέδου μετά τη διακοπή στο 27ο λεπτό. Πλέον ο "Δικέφαλος" αναμένει την ποινή από τον αθλητικό δικαστή του ΕΣΑΚΕ.\nΌσον αφορά στην αποστολή του Ολυμπιακού, θα περάσει τη νύχτα στη Θεσσαλονίκη, αφού όπως ήταν φυσικό έχασε το αεροπλάνο της επιστροφής στην πρωτεύουσα.\nΟλυμπιακός (Ίβκοβιτς): Παπαλουκάς 13 (1), Νεστέροβιτς 4, Σπανούλης 16 (2), Τεόντοσιτς 5 (1), Μπουρούσης 7 (1), Κέσελ 7 (2), Παπανικολάου 3, Μαυροκεφαλίδης 12, Χαλπερίν 4, Έρτσεγκ 8 (1)\nΔεν θα γίνει συνέντευξη Τύπου.\nΠολύ κοντά στην ολοκλήρωση μίας μεγάλης μεταγραφής βρίσκεται ο Άρης. Ο λόγος για τον Εντού, καθώς η Ιντερνασιονάλ επιθυμεί να απαλλαγεί από το υψηλό συμβόλαιο του Βραζιλιάνου επιθετικού, ενώ η διοίκηση των «κίτρινων» εμφανίζεται διατεθειμένη να επωμιστεί το βάρος. Παράλληλα, λέγεται πως στο συμβόλαιο του παίκτη το οποίο λήγει τον ερχόμενο Ιούνιο υπάρχει όρος που του επιτρέπει να αποχωρήσει αν έχει προσφορά από την Ευρώπη.\nΟ Έκτορ Ραούλ Κούπερ εισηγήθηκε την απόκτηση του ποδοσφαιριστή, που στις 10 Ιανουαρίου κλείνει τα 32 του χρόνια, ενώ ο τελευταίος επιθυμεί διακαώς-παρότι υπάρχει ενδιαφέρον από άλλες ομάδες της πατρίδας του-να επιστρέψει στην Ευρώπη και να συνεργαστεί με τον Αργεντινό προπονητή. Ο Εντού, που έχει κάνει μεγάλη καριέρα στην Ισπανία με Θέλτα (2000-2004) και Μπέτις (2004-2009) και διαθέτει ιταλικό διαβατήριο, είχε 17 συμμετοχές και 1 γκολ στο τελευταίο Μπραζιλεράο, καθώς επίσης και 6 εμφανίσεις στο Κόπα Λιμπερταδόρες.\nΟ Άρης θα κινηθεί για την απόκτηση κι άλλου φορ μόνο αν αποχωρήσει ο Κάρλος Ρουίς. Σε αυτή την περίπτωση έχει εξεταστεί η λύση του Μπένχα (Μπέντζαμιν Μαρτίνες το κανονικό του όνομα), του 23χρονου επιθετικού της δεύτερης ομάδας της Μπαρτσελόνα, με την οποία συνεργάζεται ο Μανέλ Φερέρ.\nΟ Κάρλος Τόχα και ο Ντάνιελ Τσέζαρεκ δεν προπονήθηκαν κανονικά χθες λόγω ενοχλήσεων στον αχίλλειο τένοντα και τον δικέφαλο αντίστοιχα, ωστόσο δεν υπάρχει ανησυχία για τη συμμετοχή τους στο ματς της ερχόμενης Τρίτης με την Καβάλα στο «Κλεάνθης Βικελίδης». Από το παιχνίδι αυτό θα λείψει, πάντως, σίγουρα ο τιμωρημένος Βανγκέλι.\nΣτην ΑΕΚ φαίνεται πως έχουν πάρει στα σοβαρά την απόκτηση του Γιάννη Μανιάτη και ανέβασαν και άλλο την προσφορά τους για τον 23χρονο άσο του Πανιώνιου. Στα ανταλλάγματα και ο Λεονάρντο.\nΌπως αναφέραμε και την Τρίτη το πρωί, η Ένωση κατέθεσε την αρχική της πρόταση στον Ιστορικό για την απόκτηση του Γιάννη Μανιάτη.\nΑυτή κρίθηκε μικρή από τους ανθρώπους της Νέας Σμύρνης, όμως όπως φαίνεται ο Σταύρος Αδαμίδης δεν είχε πει την τελευταία του λέξη.\nΌπως αναφέρει ο Τύπος την Τετάρτη το πρωί, ο πρόεδρος της ΑΕΚ ανέβασε και άλλο την προσφορά του προς τον Πανιώνιο, με αποτέλεσμα οι δυο πλευρές να φτάσουν αρκετά κοντά.\nΤι άλλαξε στην πρόταση της ΑΕΚ; Αρχικά ανέβηκε η οικονομική προσφορά, που οι πληροφορίες λένε πως έφτασε τις 400.000 ευρώ, ενώ εκτός από τα χρήματα θα δοθεί και ο Λεονάρντο ως ελεύθερος!\nΟι Κυανέρυθροι επιφυλάχθηκαν να απαντήσουν την Τρίτη, όμως είναι βέβαιο πως μέχρι το τέλος της εβδομάδας θα έχει ξεκαθαρίσει το θέμα.\nΑπό τον Πανιώνιο περιμένουν να δουν αν και ο Ολυμπιακός θα ανεβάσει την προσφορά του, ο οποίος ωστόσο δίνει ως δανεικό τον Μήτρογλου και όχι ως ελεύθερο. Έτσι λοιπόν η μεταγραφή θα κριθεί στις λεπτομέρειες, με την ΑΕΚ να έχει το πάνω χέρι μέχρι στιγμής.\nΟ Κάρλος Σάντσες δήλωσε ότι γνωρίζει για το ενδιαφέρον του Ολυμπιακού και θέλει να έρθει. Ωστόσο περιμένει να τα βρουν οι δυο ομάδες και τότε μόνο θα μπορέσει να έρθει στην Ελλάδα.\nΟ Κάρλος Σάντσες, που είναι από τους παίκτες που απασχολούν έντονα τον Ολυμπιακό μίλησε στον «Πρωταθλητή» για την θετική του διάθεση απέναντι σε μια μετακίνηση στον Ολυμπιακό, εάν οι δυο ομάδες συμφωνήσουν.\n«Έχω ενημερωθεί ότι με θέλει ο Ολυμπιακός. Όπως σας είπα και πριν είμαι σε διακοπές και δεν έχω μάθει λεπτομέρειες για το που βρίσκεται το θέμα. Τα έχω αφήσει όλα στα χέρια των εκπροσώπων μου. Προσωπικά θεωρώ κάτι πολύ σημαντικό το γεγονός ότι ένα κλαμπ του επιπέδου του Ολυμπιακού δείχνει ενδιαφέρον για μένα. Θα είναι τιμή μου να παίξω σε αυτή την ομάδα. Ξέρω ότι είναι ένα μεγάλο ευρωπαϊκό κλαμπ, με τεράστια ιστορία πίσω του. Ένας σύλλογος που κάθε χρόνο κατακτά τίτλους και παίζει συνεχώς στο Τσάμπιονς Λιγκ. Τα κίνητρα που δίνει σε έναν ποδοσφαιριστή είναι τεράστια. Γιατί, λοιπόν, να μη θέλω να παίξω σε μια ομάδα σαν και αυτή;\nΟ ατζέντης μου με έχει ενημερώσει ότι ο Ολυμπιακός ενδιαφέρεται έντονα για εμένα και πως του έχει μεταφέρει πρόταση, αλλά πραγματικά δεν γνωρίζω αν υπάρχουν επαφές μεταξύ των δυο ομάδων και σε τι στάδιο βρίσκονται. Εγώ μέχρι να ενημερωθώ ότι υπάρχει συμφωνία ανάμεσα σε Βαλενσιέν και Ολυμπιακό είμαι υποχρεωμένος να συνεχίζω κανονικά τη ζωή μου σκεπτόμενος μόνο τις υποχρεώσεις που έχω στη Γαλλία με την ομάδα μου. Είμαι χαρούμενος που παίζω εκεί, όλοι με αγαπάνε και δεν έχω κανένα απολύτως πρόβλημα. Ας τα βρουν οι δυο ομάδες και εγώ έρχομαι στην Ελλάδα πολύ ευχαρίστως. Ξέρω ότι ο Ολυμπιακός είναι μια ομάδα στην οποία έχουν αγωνιστεί πολλοί μεγάλοι ποδοσφαιριστές παγκοσμίου επιπέδου, όπως ο Ριβάλντο, ο Καρεμπέ και άλλοι. Γνωρίζω ότι έχει φορέσει τη φανέλα της ελληνικής ομάδας και ο Χόρχε Μπερμούδες. Έχω μάθει ότι και φέτος έχει εξαιρετικό ρόστερ και πως είναι πρώτος στη βαθμολογία του ελληνικού πρωταθλήματος, το οποίο έχει μεγάλες πιθανότητες να κατακτήσει για μια ακόμη φορά. Για το ελληνικό πρωτάθλημα δεν ξέρω πολλά πράγματα, όμως θα μάθω όταν επιστρέψω από τις διακοπές μου».\n«Δεν νομίζω να αντιμετωπίσω πρόβλημα. Η Ελλάδα είναι πανέμορφη χώρα και δεν είναι ιδιαίτερα μακριά από την Γαλλία. Ο εγκλιματισμός μου νομίζω θα είναι άμεσος και σε αυτό ποντάρω πολλά και στην σύζυγο μου. Παντρεύτηκα στις 22 του περασμένου Μάιου και είμαι πολύ ευτυχισμένος με τη σύντροφο μου που στηρίζει κάθε μου απόφαση. Δεν έχουμε ακόμα παιδιά, οπότε δεν θα αντιμετωπίσουμε και ιδιαίτερα προβλήματα μετακομίζοντας σε μια άλλη χώρα. Ξέρω ότι στην Ολυμπιακό μιλάνε πολύ τα ισπανικά και αυτό θα είναι μεγάλη βοήθεια για εμένα».\nΤο μήνυμα του για τον κόσμο του Ολυμπιακού:\n«Το μήνυμα μου στον κόσμο του Ολυμπιακού είναι ότι υποστηρίζουν ένα πολύ μεγάλο κλαμπ, στο οποίο θέλω να παίξω. Ελπίζω να πάνε όλα καλά και να έρθω εκεί για να αγωνιστώ μπροστά σε αυτό το φανατικό κοινό. Τους στέλνω την αγάπη μου και να ξέρουν ότι αν γίνει η μεταγραφή μου στον Ολυμπιακό θα προσπαθώ σε κάθε παιχνίδι να τους κάνω ευτυχισμένος. Δεν έχω καμιά αμφιβολία για το αν θα τα καταφέρω».\nΔημοσίευμα εφημερίδας την Δευτέρα, αναφέρει πως στα γραφεία της ΠΑΕ Ολυμπιακός έχει έρθει πρόταση για παραχώρηση του Νέρι Καστίγιο.\nΑπό την ημέρα που έφυγε από τον Ολυμπιακό ο Νέρι Καστίγιο δεν έχει καταφέρει να βοηθήσει την καριέρα του, με αποτέλεσμα τρία χρόνια τώρα να βρίσκεται στα αζήτητα.\nΔημοσίευμα εφημερίδας ωστόσο αποκαλύπτει πως ο παίκτης είναι πολύ πιθανό να επιστρέψει στον Πειραιά τον Γενάρη.\nΣυγκεκριμένα η εφημερίδα "Γαύρος" αναφέρει πως στα γραφεία του Ολυμπιακού ήρθε πρόταση παραχώρησης του 26χρονου άσου από την Σαχτάρ είτε με την μορφή δανεισμού και οψιόν, είτε με την πώληση του έναντι ενός μικρού ποσού.\nΟ Καστίγιο έφτασε κοντά στους κόκκινους και πέρσι τον Γενάρη, όμως η Σαχτάρ ανέβασε τις απαιτήσεις της την τελευταία στιγμή με αποτέλεσμα να χαλάσει η μεταγραφή.\nΤα πράγματα τώρα όμως είναι διαφορετικά, με δεδομένο πως το συμβόλαιο του Μεξικανού άσου τελειώνει το 2012.\nΣτόχους από την Ελλάδα εξετάζουν στον Ολυμπιακό με σκοπό να αυξήσουν τον αριμθό των Ελλήνων παικτών στην ομάδα. «Βαρόμετρο» αποτελεί ο Κώστας Μήτρογλου. Πολλοί οι στόχοι κι από το εξωτερικό, με τον Ερνέστο Βαλβέρδε να έχει ξεχωρίσει κάποιους συγκεκριμένους, έχοντας ωστόσο κι εναλλακτικές.\nΤο ρόστερ του με Έλληνες παίκτες θα προσπαθήσει να εμπλουτίσει κατά κύριο λόγο ο Ολυμπιακός στη χειμερινή και την καλοκαιρινή μεταγραφική περίοδο, χωρίς ωστόσο να περιοριστεί μόνο στη… ντόπια αγορά. Οι έντεκα ξένοι, από τους 14 συνολικά ποδοσφαιριστές που αγωνίστηκαν στον αγώνα κυπέλλου με τον Αστέρα Τρίπολης προκάλεσε αλγεινή εντύπωση στον Βαγγέλη Μαρινάκη, ο οποίος θέλει οι «ερυθρόλευκοι» να έχουν έντονο το ελληνικό στοιχείο.\nΓια το λόγο αυτόν οι Πειραιώτες έχουν μια λίστα από Έλληνες παίκτες, οι οποίοι παρακολουθούνται και ανάλογα με την εξέλιξή τους θα κινηθούν. Πρώτος όλων είναι ο Γιάννης Μανιάτης, για τον οποίο θα κινείτο ο Ολυμπιακός το καλοκαίρι, αλλά το ενδιαφέρον κι άλλων ελληνικών ομάδων (ΑΕΚ), ίσως επισπεύσει τα γεγονότα. Εκτός όμως του αρχηγού του Πανιωνίου στο στόχαστρο των «ερυθρολεύκων» βρίσκονται και οι Ανδρέας Τάτος (Ατρόμητος), Γιώργος Γεωργιάδης (Πανσερραϊκός), Κώστας Φορτούνης (Αστέρας Τρίπολης) και Απόστολος Βέλλιος (Ηρακλή). Οι συγκεκριμένοι ποδοσφαιριστές αποτελούν το μέλλον του ελληνικού ποδοσφαίρου και ο μεγαλομέτοχος του Ολυμπιακού θέλει να το συμπεριλάβει στην ομάδα του.\n«Βαρόμετρο» ο Μήτρογλου\nΗ απόφαση για τον δανεισμό του Κώστα Μήτρογλου είναι ειλημμένη και φαίνεται πως οι δύο επικρατέστερες ομάδες είναι ο Πανιώνιος και ο Άρης. Ο Μήτρογλου ζυγίζει τα υπέρ και τα κατά για την επιλογή του και φαίνεται πως θα καταλήξει στους «κυανέρυθρους». Σύμφωνα με πληροφορίες, μάλιστα, ο Τάκης Λεμονής έχει επικοινωνήσει ήδη μαζί του για να τον πείσει να... μετακομίσει στην Πλατεία. Αν αυτό συμβεί τελικά τότε θα γίνει ένα μεγάλο βήμα για την απόκτηση του Μανιάτη, ίσως μαζί και μαζί με τον Κουμορτζί, ενώ αν τελικώς ανηφορίσει για Θεσσαλονίκη, τότε πιθανώς να ανοίξει ο δρόμος για Χαβίτο.\nΗ ελληνική αγορά ωστόσο δεν είναι η μόνη που απασχολεί τον Ερνέστο Βαλβέρδε, ο οποίος έχει προκρίνει και κάποιες περιπτώσεις από το εξωτερικό. Ο Κάρλος Σάντσες της είναι ένας από τους παίκτες που έχει ξεχωρίσει ο Ισπανός προπονητής, αφού θεωρεί πως ταιριάζει στο σύστημα του Ολυμπιακού. Ο αριστεροπόδαρος μέσος έχει πολύ καλό σουτ και είναι κάτι μεταξύ κόφτη και «δεκαριού». Πλην του Κολομβιανού χαφ στη λίστα του τεχνικού των «ερυθρολεύκων» βρίσκεται και ο Μοργκάν Αμαλφιτανό της Λοριάν, ενώ από το γαλλικό πρωτάθλημα είναι υπό σκέψη και οι Σεσενιό (Παρί), Αρούνα (Μονακό), Μαρτέν (Σοσό), Σαντόμ (Παρί) και Λαμά (Λε Μαν).\nΑπό την Ισπανία τώρα, αγορά που γνωρίζει καλύτερα ο Βαλβέρδε, πρώτος στόχος είναι ο Νεκουνάμ της Οσασούνα, όπως επίσης και οι Ματίγια (Βιγιαρεάλ), Αλμπίν (Χετάφε).\nΠάει για νέο βραβείο ο Ρόμενταλ\nΜετά την ανάδειξή του στον κορυφαίο Δανό ποδοσφαιριστή για το 2010 ο Ντένις Ρόμενταλ βρίσκεται και στους 50 κορυφαίους αθλητές της χώρας του για τη χρονιά που θα μας αφήσει σε λίγες μέρες. Πιο συγκεκριμένα η «Ekstra Bladet» κατατάσσει τον Ρόμενταλ στη 14η θέση ενώ ο Κρίστιαν Πόουλσεν βρίσκεται στη 17η. Ο καλύτερος Δανός αθλητής θα γίνει γνωστός στο επόμενο φύλλο της «Ekstra Bladet».\nΜπροστά σε ακόμα μία αποχώρηση -αυτή τη φορά του Κώστα Αντωνίου- βρίσκεται ο Παναθηναϊκός! Το μέλλον του κρίνεται στη συνάντηση της Τρίτης με τον Δημήτρη Γόντικα. Οι επιστολές προς τους ατζέντηδες.\nΠολλοί θα περίμεναν πως από τη μέρα που ο Νικόλας Πατέρας παραιτήθηκε από τη θέση του προέδρου, θα τον ακολουθούσε και ο Κώστας Αντωνίου. Ο διευθυντής ποδοσφαίρου της «πράσινης» ΠΑΕ είχε αποφασίσει να παραμείνει μέχρι το τέλος της χρονιάς για να είναι κοντά στην ομάδα και εκτός από τις μεταγραφές του Ιανουαρίου, να έχει τον ρόλο που είχε μέχρι σήμερα στα αποδυτήρια της Παιανίας.\nΚαι αυτό φαίνεται και από τις επαφές που έκανε το τελευταίο διάστημα για τον χαφ και τον επιθετικό που ψάχνουν οι νταμπλούχοι. Καμία απόφαση δεν είχε πάρει για να αποχωρήσει από το πόστο του.\nΠάντως, φαίνεται ότι το μέλλον του μόνο σίγουρο δεν είναι στο Τριφύλλι και αύριο αναμένεται να έχει συνάντηση με τον αντιπρόεδρο Δημήτρη Γόντικα, ώστε να συζητήσουν τι ακριβώς θα γίνει από εδώ και πέρα. Όλα είναι ανοιχτά και θα ξεκαθαρίσουν μετά το συγκεκριμένο ραντεβού, με τη φημολογία περί αποχώρησής του να δημιουργείται από επιστολές που έχει ανταλλάξει τον τελευταίο καιρό με εκπροσώπους ποδοσφαιριστών, όπου αφήνει ανοιχτό το ενδεχόμενο της φυγής του, τονίζοντας ότι «σε λίγο καιρό μπορεί να μιλάτε μόνο με τον Φρέιτας».\nΗ ρευστή κατάσταση της φετινής Ευρωλίγκας ενδεχομένως να ακυρώνει το πλεονέκτημα της πρωτιάς στη κανονική περίοδο για ΠΑΟ και Ολυμπιακό, που έκαναν πάντως το καθήκον τους στην πρώτη φάση της διοργάνωσης. Τα γκρουπ δυναμικότητας, οι πέντε ισπανικές ομάδες και η πιθανή αντίπαλος Μπαρτσελόνα.\nΟι δυο ελληνικές ομάδες, Παναθηναϊκός και Ολυμπιακός, έκαναν το καθήκον τους σε αυτή την πρώτη φάση της Ευρωλίγκας. Πήραν, δηλαδή, την πρώτη θέση των ομίλων τους και ετοιμάζονται, πλέον, για την επόμενη φάση. Το τοπ-16 ξεκινάει στις 19 Ιανουαρίου, αφού πρώτα στις 4 του πρώτου μήνα του 2011 θα γίνει στη Βαρκελώνη η κλήρωση των τεσσάρων ομίλων της δεύτερης φάσης. Της πιο ουσιαστικής. Εκείνης που οδηγεί στα πλέι-οφ και μετά στο φάιναλ-φορ.\nΠαίρνοντας την πρώτη θέση στους ομίλους τους, οι δυο "αιώνιοι" εξασφάλισαν ότι δεν θα έχουν αντιπάλους στο τοπ-16, δυο από τις πιο φορμαρισμένες ομάδες, αυτή την εποχή, στην Ευρωλίγκα. Τη Μακάμπι του αναγεννημένου Σοφοκλή Σχορτσιανίτη, που έχει και το καλύτερο ρεκόρ απ' όλους (9-1) και την Σιένα που ... έβαλε από κάτω την πρωταθλήτρια Ευρώπης Μπαρτσελόνα.\nΗ ρευστή κατάσταση, ωστόσο, στην Ευρωλίγκα και η πρόκριση των πέντε ισπανικών ομάδων στο τοπ-16, κάνει ακόμη πιο δύσκολη την αποστολή των δυο ομάδων μας στην δεύτερη φάση της διοργάνωσης. Πρώτα απ' όλα οι πέντε ισπανικές ομάδες αναιρούν τον έναν από τους δυο περιοριστικούς όρους που υπάρχουν στην κλήρωση. Να υπάρχουν, δηλαδή, δυο ομάδες από την ίδια χώρα στον ίδιο όμιλο του τοπ-16.\nΟ άλλος παραμένει ενεργός και λέει ότι δεν μπορούν να βρεθούν αντίπαλοι ομάδες που έπαιξαν στο ίδιο γκρουπ της κανονικής περιόδου. Άρα, ο Ολυμπιακός δεν μπορεί να παίξει με Ρεάλ, Μάλαγα και Ρόμα και ο Παναθηναϊκός με Ολύμπια Λιουμπλιάνας, Εφές Πίλσεν και Βαλένθια.\nΌλα τ' άλλα είναι ρευστά και προφανώς μπορεί να τους έρθει ακόμη και μια... Μπαρτσελόνα, που είτε από λάθος προετοιμασία, είτε από τους τραυματισμούς που την ταλαιπώρησαν είναι μια πιθανή αντίπαλος και των δυο στο τοπ-16. Την Μπάρτσα, ως αντίπαλο δεν τη θέλει κανείς στο ποδόσφαιρο. Κάτι ανάλογο ισχύει και στο μπάσκετ, καθώς οι Καταλανοί μέχρι τις 19 Ιανουαρίου θα έχουν και τον Πιτ Μάικλ και τον Γιάκα Λάκοβιτς που είναι τραυματίες, ενώ ήδη έχουν ενισχυθεί και από τον Άλαν Άντερσον, ο οποίος πέρσι είχε κάνει μια καλή χρονιά φορώντας τη φανέλα της Μακάμπι. Και μη ξεχνάτε ότι η Μπαρτσελόνα είναι η οικοδέσποινα του φετινού φάιναλ-φορ που θα γίνει στο αχανές Παλαού Σαν Τζόρντι της Βαρκελώνης.\nΠιθανή αντίπαλος και για τους δυο είναι και η Λιέτουβος Ρίτας. Έχει καμιά σημασία; Φυσικά. Εκεί παίζει ο Σαρούνας Γιασικεβίτσιους\nΌπως τελείωσε η φετινή κανονική περίοδος, τα γκρουπ δυναμικότητας εν όψει του τοπ-16 διαμορφώνονται ως εξής:\nΠρώτο γκρουπ: Μακάμπι, Ολυμπιακός, Σιένα, ΠΑΟ\nΔεύτερο γκρουπ: Κάχα Λαμποράλ, Ρεάλ, Ούλκερ, Ολύμπια\nΤρίτο γκρουπ: Ζαλγκίρις, Μάλαγα, Μπαρτσελόνα, Εφές Πίλσεν\nΤέταρτο γκρουπ: Παρτίζαν, Ρόμα, Λιέτουβος Ρίτας, Βαλένθια\nΟλυμπιακός και Παναθηναϊκός μπαίνουν επικεφαλής στους τέσσερις καινούργιους ομίλους των τεσσάρων ομάδων που θα παίξουν έξι ματς από 19 Ιανουαρίου ως 3 Μαρτίου. Οι δυο πρώτοι κάθε ομίλου πάνε στα πλέι-οφ (22 Μαρτίου-16 Απριλίου). Οι ομάδες που κατακτούν την πρώτη θέση έχουν πλεονέκτημα έδρας σε μια σειρά 5 αγώνων (2 εντός, 2 εκτός, 1 εντός) με όριο πρόκρισης τις 3 νίκες. Οι τέσσερις που θα πάρουν την πρόκριση πάνε στο φάιναλ-φορ της Βαρκελώνης (6-8 Μαΐου).\nΓια την κλήρωση έχει σημασία ποιος θα κληρωθεί ως πρώτος επικεφαλής. Αυτός θα έχει τις περισσότερες πιθανότητες κλήρωσης, καθώς όσο προχωράει η διαδικασία της κλήρωσης είναι προφανές ότι γίνεται ορισμός...\nΆρα πρέπει να είναι καλύτεροι...\nΌλα αυτά σημαίνουν ότι Ολυμπιακός και Παναθηναϊκός πρέπει να δείξουν στο τοπ-16 το καλύτερό τους πρόσωπο. Να είναι έτοιμοι σε αγωνιστικό και πνευματικό επίπεδο, ώστε να ξεπεράσουν τις όποιες δυσκολίες.\nΑνεξάρτητα, αν στη κανονική περίοδο έκαναν αυτό που έπρεπε, αμφότερες οι ομάδες χρειάζεται να ρυθμίσουν κάποιες σημαντικές λεπτομέρειες του παιχνιδιού τους. Ο Παναθηναϊκός πάντως θα μετράει μια απουσία μέσα στη ρακέτα καθώς ο Άλεξ Μάριτς έχει τεθεί νοκ-άουτ ως τον Απρίλιο.\nΚαι μια λεπτομέρεια εξίσου σημαντική. Πριν μπουν στη μάχη του τοπ-16, ΠΑΟ και Ολυμπιακός θα διασταυρώσουν για πρώτη φορά, φέτος, τα ξίφη τους. Στο ΟΑΚΑ στις 12 Ιανουαρίου...\nΜπορεί να χρειάστηκαν υποδοχές, πρόστιμα και κατσάδες, αλλά η ΑΕΚ φώναξε «παρούσα» όταν η πλάτη ακούμπησε στον τοίχο!\nΜε σημαιοφόρο τον εκπληκτικό Γεωργέα (που ήρθε από το πουθενά και πέτυχε το πρώτο του γκολ με τη φανέλα της) και παραστάτες τους Μπλάνκο, Τζεμπούρ και Μανωλά, η «Ένωση» έκανε παρέλαση (4-0) στο «AEL FC ARENA» και προκρίθηκε άνετα στους «8» του Κυπέλλου ΟΠΑΠ!\nΛίγο πριν το 90' έστειλε τις ομάδες στα αποδυτήρια ο διαιτητής, λόγω ρίψεων φωτοβολίδων προς την πλευρά του Σάχα.\nΣτροφή στο 4-2-3-1 και… επιστροφή του Νίκου Γεωργέα επεφύλασσε το αρχικό σχήμα της ΑΕΚ. Ο Μανόλο Χιμένεθ χρησιμοποίησε τον Καλαματιανό για πρώτη φορά από τότε που ήρθε στην Ελλάδα, αφού -λόγω του τραυματισμού του- εκείνος είχε αγωνιστεί τελευταία φορά στον επαναληπτικό με τη Νταντί για το Europa League.\nΈτσι, κάτω από τα δοκάρια ήταν ο Σάχα (που επέτρεψε αντί του Αραμπατζή) και στην άμυνα -από αριστερά προς τα δεξιά- οι Καράμπελας, Μανωλάς, Δέλλας και Γεωργέας. Στα χαφ βρέθηκαν οι Μάκος-Καφές, στην τριάδα μπροστά τους οι Σκόκο (αριστερά), Λυμπερόπουλος (κέντρο), Μπερνς (δεξιά) και προωθημένος ο Μπλάνκο.\n23/12/2010, 21:51 | Διαβάστηκε 25964 φορές\nΚι ο άγιος φοβέρα θέλει. Δεν θα… μασούσαν οι παίκτες της ΑΕΚ; Με συναίσθηση της κρισιμότητας του αγώνα και νωπό το ξεκαθάρισμα (από κόσμο, διοίκηση και Χιμένεθ) ότι είναι η τελευταία τους ευκαιρία, οι «κιτρινόμαυροι» μπήκαν με -ασυνήθιστη για τα φετινά τους στάνταρ- σοβαρότητα. Παρόλο, λοιπόν, που έδιναν φανερά προτεραιότητα στην άμυνα, έψαχναν παράλληλα και… «ό,τι ήθελε προκύψει» μπροστά.\nΚαι τελικά (το έκανε ο Σκόκο και) προέκυψε! Ο Αργεντινός, πρώτα δημιούργησε την καλύτερη ευκαιρία του ημιχρόνου (την ξόδεψε με κακή κεφαλιά ο Μπερνς) και στη συνέχεια -με το εξαιρετικό αριστερό σουτ που κατέληξε στο δοκάρι- επέτρεψε στον Μπλάνκο (από οριακή θέση οφσάιντ) να βάλει μπροστά την «Ένωση».\nΜε… παιδιά απ’ την Καλαμάτα ειν’ ωραία!\nΑν το γκολ του Μπλάνκο (που ήταν από τα ευκολότερα στην καριέρα του) πανηγυρίστηκε δεόντως, το ΠΡΩΤΟ σε μια άλλη καριέρα ήταν εκείνο που έσυρε για τα καλά τον (καλαματιανό) χορό! Η… μεσσηνιακή συνεργασία Λυμπερόπουλου-Γεωργέα γέννησε το παρθενικό γκολ του «Φούλη» και απέδειξε ότι η ΑΕΚ δεν γινόταν να μη νικήσει απόψε.\nΑφού, λοιπόν, ο Μπλάζεκ το… επιβεβαίωσε (σημαδεύοντας τα πουλιά από κοντά), ήρθε ο -νεοεισελθών- Τζεμπούρ να το «σφραγίσει» οριστικά. Έπειτα ο Μανωλάς -εκτός του ονόματος του στον πίνακα των σκόρερ- έβαλε και κάποιους από τους εξαγριωμένους φίλους της Λάρισας στο γήπεδο και κάπως έτσι (με την εσπευσμένη λήξη από τον διαιτητή) φάνηκε ο μοναδικός τρόπος που θα μπορούσε να σταματήσει απόψε η ΑΕΚ.\nΟ Ολυμπιακός είναι η μόνη ελληνική ομάδα που δείχνει να έχει χρήμα και διάθεση για μεταγραφές. Το gazzetta.gr σας παρουσιάσει όλα τα ονόματα που φέρονται σαν στόχοι των ερυθρολεύκων.\nΟι παίκτες που εμφανίζονται σαν στόχοι του Ολυμπιακού, είναι χωρισμένοι σε διάφορες κατηγορίες. Υπάρχει η κατηγορία των προτάσεων από διάφορους μάνατζερ που καταφθάνουν στα γραφεία της πειραιώτικης ΠΑΕ, υπάρχουν οι προτάσεις του τμήμα σκάουτινγκ από τη Γαλλία κυρίως αλλά και από αλλού, υπάρχουν οι παίκτες που χρεώνονται σαν προτάσεις Βαλβέρδε, ενώ τέλος υπάρχουν οι περιπτώσεις παικτών που αγωνίζονται στην Ελλάδα και παρακολουθούνται από τους ερυθρόλευκους.\nΑπό την Γαλλία ξεχωρίζει η περίπτωση του κολομβιανού Κάρλος Σάντσεζ που αγωνίζεται στην Βαλενσιέν. Ο Σάντζεζ είχε απασχολήσει και πέρυσι αλλά ο τραυματισμός του στους χιαστούς και είχε χαλάσει η μεταγραφή. Φέτος έχει τσεκαριστεί ξανά και οι ερυθρόλευκοι θέλουν να δουν σε τι κατάσταση βρίσκεσαι. Ακόμη παίζει η περίπτωση του πορτογάλου Πάολο Μασάδο της Τουλούζ, που ωστόσο είναι μια πάρα πολύ ακριβή περίπτωση. Καλές και δύσκολες περιπτώσεις είναι αυτές του Στεφάν Σεσενιό και του Κλεμάν Σαντόμ, ενώ ο Μαρβίν Μαρτίν της Σοσό και ο Σιλβέν Μαρβό της Ρεν είναι και αυτοί στα υπόψιν. Το τμήμα σκάουτινγκ έχει προτείνει και άλλες περιπτώσεις από διάφορες γαλλικές ομάδες. Ο Γκουεϊντά Φοφανά της Χάβρης είναι μία από αυτές, ενώ έχουν ακουστεί ακόμη τα ονόματα του Αλφρέντ Εντιαγέ της Νανσί, του Μοργκάν Αμαλφιτάνο της Λοριάν και του Τονγκό Ντουμπιά της Ρεν.\nΕκτός από τις γαλλικές προτάσεις, ο Ντάρκο Κοβάσεβιτς έχει ακόμη προτείνει δυο παίκτες από… άλλες αγορές. Ο ένας είναι ο Ντένι Άβντιτς της Έλφσμποργκ. Ο Άβντιτς είναι 22 ετών, γεννημένος στο Σαράγεβο και έχει σουηδική υπηκοότητα. Φέτος στο σουηδικό πρωτάθλημα σκόραρε 19 φορές σε 29 συμμετοχές. Ο άλλος παίκτης που πρότεινε ο Κοβάσεβιτς είναι ο Ογνιέ Οζέγκοβιτς που είναι 17 ετών και αγωνίζεται στον Ερυθρό Αστέρα. Αγωνίζεται σε θέση σέντερ φορ και θεωρείται από τα μεγάλα ταλέντα του σερβικού ποδοσφαίρου.\nΟι παίκτες που έχουν προταθεί από μάνατζερ είναι όλοι τους αρκετά γνωστά ονόματα. Οι δυο τελευταίες προτάσεις είναι από την Βραζιλία και πρόκειται για τους Τζο και Ζοσουέ της Μάντσεστερ Σίτι και της Βόλφσμπουργκ. Ακόμη ο Σκιέλμπρεντ της Ρόζεμποργκ που αγωνίστηκε και εναντίον του Άρη είναι και αυτός στα υπόψη. Δυο νέες περιπτώσεις από Γερμανία έχουν φτάσει και πρόκειται για τους Χαμίτ Άλτιντοπ της Μπάγερν και Τόρστεν Φρίνγκς της Βέρντερ Βρέμης που μένουν και οι δυο ελεύθεροι το καλοκαίρι. Ακόμη επανέρχεται στο προσκήνιο η περίπτωση του Τετέι που απασχόλησε και παλαιότερα και ο Βαλβέρδε είχε δώσει το ΟΚ.\nΑπό τις ελληνικές περιπτώσεις τα ονόματα είναι πολλά. Αρχικά ο Χαβίτο του Άρη είναι μια από τις περιπτώσεις παικτών που τελειώνουν το συμβόλαιο τους και θα ήθελαν να αποκτήσουν οι ερυθρόλευκοι. Ο Μανιάτης είναι μια περίπτωση που θα μελετηθεί το καλοκαίρι, όπως και αυτές του Κωνσταντόπουλου, του Γεωργιάδη και του Ανάκογλου. Φορτούνης, Βέλλιος και Τάτος είναι νεαροί παίκτες που βρίσκονται στο μικροσκόπιο του Ολυμπιακού. Τέλος ο Θόδωρος Βασιλακάκης και ο Θανάσης Καραγκούνης είναι τα νέα ονόματα που προστέθηκαν στην λίστα.\nΑλλη μια "μαύρη" εμφάνιση... πραγματοποίησε το "τριφύλλι" που πήρε την πρόκριση για τους "8" κερδίζοντας το ντέρμπι με τα Τρίκαλα. Νίνης, Λέτο και Βύντρα τα γκολ των νικητών στο άδειο ΟΑΚΑ. Διοικητικό μήνυμα για "προδοσία" από τις εξέδρες... του κλειστού.\nΣαν την εμφάνιση που φορούσαν οι γηπεδούχοι ήταν και η εικόνα τους στο ματς. Μαύρη... ωστόσο λόγω εμπειρίας οι παίκτες του Φερέιρα πήραν την πρόκριση για τους "8" του Κυπέλλου Ελλάδος ΟΠΑΠ, νικώντας με 3-2 τα αξιόμαχα Τρίκαλα.\n44' Νίνης, 45' Λέτο, 45'+1' Κοντογουλίδης, 68' Βύντρα, 70' Κόρμπος τα γκολ της αναμέτρησης που παρακολούθησαν ο Γόντικας και Πολέμης από τα επίσημα. Διοικητικό μήνυμα από εξέδρα του κλειστού για "προδοσία".\nΔιαιτητής: Χαραλαμπίδης Ν. (Καβάλας) Βοηθοί: Τάτσης Δ. (Ηπείρου) - Μαγιάννης Χ. (Αρτας)\nΚίτρινες κάρτες: Σαββίδης, Μπουμσόνγκ Γκολ: 44' Νίνης, 45' Λέτο, 45'+1' Κοντογουλίδης, 68' Βύντρα, 70' Κόρμπος\nΠαναθηναϊκός (Ζεσουάλδο Φερέιρα): Καρνέζης, Βύντρα, Σπυρόπουλος, Σαριέγκι, Μπουμσόνγκ, Ζιλμπέρτο Σίλβα, Κατσουράνης (41' λ.τρ. Χριστοδουλόπουλος), Νίνης, Καραγκούνης (75' Γκοβού), Λέτο, Σισέ.\nΤρίκαλα (Γιώργος Βαζάκας): Τόλιος, Μπουκουβάλας, Σαββίδης, Κόρμπος, Χρήστου, Κοντογουλίδης (79' Μπαριέντος), Ρούσεφ (59' Ριζογιάννης), Μανουσάκης, Μίνγκας, Μπριλάκης, Τελκίνσκι (83' Μπακομήτρος).\nΑδειο ΟΑΚΑ... "παγωμένο" ξεκίνημα\nΣτο άδειο και "παγωμένο" από την τιμωρία των οπαδών του Παναθηναϊκού, ΟΑΚΑ, οι δύο ομάδες παρατάχθηκαν στον αγωνιστικό χώρο με τους Φερέιρα και Βαζάκας να χρησιμοποιούν αρκετούς βασικούς παίκτες τους. Ο Πορτογάλος τεχνικός επανέφερε στο αρχικό σχήμα τους Βύντρα, Ζιλμπέρτο Σίλβα και Καραγκούνη ενώ κάτω από τα δοκάρια εμπιστεύθηκε τον Καρνέζη.\nΤο πρώτο δεκάλεπτο στο ματς κύλησε χωρίς καλό θέαμα από τις δύο ομάδες αφού δεν είχαν ρυθμό στο παιχνίδι του και τα λάθη διαδέχονταν το ένα το άλλο. Οι γηπεδούχοι που αγωνίζονταν με "μαύρες" εμφανίσεις στο διάστημα αυτό μπορεί να είχαν την κατοχή της μπάλας ωστόσο απείλησαν με δύο σουτ.\nΟ Σισέ με φάουλ στο 9' και ο Καραγκούνης στο 15' με σουτ απείλησαν αλλά και τις δύο φορές ο Τόλιος δεν είχε πρόβλημα να μπλοκάρει την μπάλα.\nΤο ματς ξεκίνησε από το 30...\nΤο παιχνίδι δεν είχε καλό θέαμα μέχρι το ημίωρο εκεί που οι φιλοξενούμενοι "ταρακούνησαν" τα ήρεμα νερά, αφού ο Κοντογουλίδης στο 31' με σουτ απείλησε αλλά δεν βρήκε στόχο και η μπάλα πέρασε άουτ. Ενα λεπτό αργότερα (32') ο Νίνης για τους γηπεδούχους έκανε το φάουλ και ο Μπουμσόνγκ με γυριστή κεφαλιά (όπως με τον Πανσερραϊκό) λίγο έλειψε να χριστεί σκόρερ και πάλι, αλλά η μπάλα πέρασε άουτ.\nΗ καλύτερη ευκαιρία των γηπεδούχων ήρθε στο 35' με τον Νίνη και πάλι να μην εκμεταλλεύεται την εξαιρετική πάσα του Κατσουράνη (ο οποίος λίγο αργότερα αποχώρησε λόγω τραυματισμού και την θέση του πήρε ο Χριστοδουλόπουλος) και από το ύψος της μεγάλης περιοχής σούταρε αντί να μπει και άλλο μέσα στέλνοντας την μπάλα ψηλά άουτ. Στο 42' ο Καρνέζης στην πρώτη του αντίδραση έδειξε εξαιρετικά στοιχεία αφού ο Ρούσεφ που ξεπέρασε τον Σαριέγκι, σούταρε αλλά νικήθηκε από τον πορτιέρο του "τριφυλλιού".\nΤρία γκολ... σε 1,5 λεπτό!!!\nΟτι δεν είδαμε για ένα ημίχρονο το κατάφεραν οι 22 ποδοσφαιριστές σχεδόν σε κάτι λιγότερο από δύο λεπτά. Στο 44' ο Νίνης βρέθηκε σε θέση βολής από δεξιά και διαγώνια έκανε το δυνατό σουτ και ο Τόλιος αιφνιδιάστηκε που είχε μπροστά του τον Σισέ που έσκυψε και η μπάλα κατέληξε στα δίχτυα.\nΕνα γκολ για το οποίο οι ιθύνοντες των Τρικάλων διαμαρτυρήθηκαν για την θέση του Γάλλου -επιθετικού που από θέση οφ-σαίντ εμπόδιζε το οπτικό πεδίο του αντίπαλου πορτιέρο.\nΛίγα δευτερόλεπτα μετά την σέντρα των Τρικάλων, οι γηπεδούχοι "έκλεψαν" βγήκαν στην επίθεση και ο Λέτο από διαγώνια θέση και αφού ξεπέρασε τον Σαββίδη, σούταρε διαγώνια και έστειλε την μπάλα για δεύτερη φορά στα δίχτυα του Τόλιου, κάνοντας το 2-0 στο 45' και τον Βαζάκα να ξεσπάει για την αμυντική συμπεριφορά των παικτών του.\nΣτο πρώτο λεπτό των καθυστερήσεων τα παιδικά λάθη στις άμυνες συνεχίστηκαν για τους γηπεδούχους, και μετά από σουτ του Τελκίνσκι, ο Κοντογουλίδης με προβολή μείωσε σε 2-1, δίνοντας και πάλι άλλο "χρώμα" για το δεύτερο ημίχρονο.\nΠαγωμένο... ξεκίνημα και πάλι\nΙδια εικόνα με το πρώτο ημίχρονο, είδαμε και στο ξεκίνημα της επανάληψης με τους δύο προπονητές να έχουν σηκώσει για προθέρμανση τους αναπληρωματικούς τους, ωστόσο δεν άλλαξαν τα πλάνα τους από τα αποδυτήρια και την ανάπαυλα.\nΣτο 54' οι γηπεδούχοι με τον Καραγκούνη απείλησαν για πρώτη φορά την αντίπαλη εστία ωστόσο το σουτ του "τυπάρα" πέρασε απελπιστικά άουτ. Τρία λεπτά αργότερα, ο Νίνης έκανε την παράλληλη σέντρα αλλά ο Κόρμπος γλύτωσε την ομάδα του πριν ο Χριστοδουλόπουλος σκοράρει. Στο 61' ο Μίνγκας ξεπέρασε από αριστερά τον Λέτο, μπήκε στην περιοχή και έκανε την σέντρα για τον Κοντογουλίδη, αλλά ο Καρνέζης μπλόκαρε σωτήρια. Γκολ ο Βύντρα... πάσα αλά Μέσι ο Χρήστου και 3-2\nΣτο 68' οι παίκτες του Φερέιρα ανέβασαν τον δείκτη του σκορ στο 3-1, μετά από μια στημένη φάση. Ο Νίνης εκτέλεσε το κόρνερ ο Σαριέγκι προσπάθησε με κεφαλιά να απειλήσει αλλά εκείνη κατέληξε στον Βύντρα που με πλασέ έστειλε την μπάλα στα δίχτυα, με τους γηπεδούχους να μην πανηγυρίζουν.\nΟπως και στο πρώτο ημίχρονο, χωρίς καθαρό μυαλό, η άμυνα του "τριφυλλιού" δέχθηκε γκολ άμεσα. Ο Χρήστου με μπαλιά που θύμιζε κάτι από Μπαρτσελόνα... (πάσα χωρίς να κοιτάει) βρήκε τον Κόρμπο που νίκησε για δεύτερη φορά τον Καρνέζη δίνοντας και πάλι ελπίδες στην ομάδα των Τρικάλων για τα επόμενα λεπτά.\nΜετά το 3-2, την ίδια ώρα αντίστοιχα στο κλειστό του ΟΑΚΑ, ήρθε το μήνυμα από την εξέδρα, όταν οι φίλοι του "τριφυλλιού" φώναξαν το σύνθημα "ΠΑΟ θρησκεία θύρα 13, στα δύσκολα την κάνατε, αυτό είναι προδοσία..." σαφώς για όσα γίνονται σε διοικητικό επίπεδο. Μέσα ο Γκοβού.... όλα για όλα ο Βαζάκας\nΟ Φερέιρα έβαλε στο ματς τον Γκοβού αντί του Καραγκούνη στην τελική ευθεία του ματς ενώ από την πλευρά του ο Βαζάκας που ήθελε να τα παίξει όλα για όλα "έριξε" και τον Μπαριέντος και τον Μπακομήτρο.\nΚαι ενώ πολύ θα περίμεναν οι γηπεδούχοι με υπομονή και κατοχή μπάλας να διατηρήσουν το 3-2, εκείνοι οπισθοχώρησαν και έδειχναν αγχωμένοι αφού ο Μπαριέντος στο 87' λίγο έλειψε να απειλήσει με ισοφάριση.\nΤελικά η αναμέτρηση ολοκληρώθηκε το "τριφύλλι" που απογοήτευσε και πάλι πήρε την πρόκριση ωστόσο συγχαρητήρια αξίζουν στο αξιόμαχο συγκρότημα του Γιώργου Βαζάκα που αδικείται από την βαθμολογική θέση του (ένατη) στην Β' Εθνική.\nΟι αποχωρήσεις φέρνουν και μεταγραφές στον Παναθηναϊκό. Διαβάστε ποιοι παίκτες βρίσκονται στην πόρτα της εξόδου και ποιες περιπτώσεις Ελλήνων παικτών κοιτάζουν στο "τριφύλλι". Με Καραγκούνη και Καρνέζη στην ενδεκάδα εναντίον των Τρικάλων (CONN-X, 20:00).\nΜπορεί τις τελευταίες ημέρες τα διοικητικά να βρίσκονται στο προσκήνιο, αυτό δεν σημαίνει ωστόσο πως δεν γίνονται και κάποιες διεργασίες στο μεταγραφικό κομμάτι.\nΣίγουρα το μπάτζετ δεν θα είναι ιδιαίτερα υψηλό, όμως οι πράσινοι εξετάζουν πολλές περιπτώσεις παικτών από το ελληνικό πρωτάθλημα που μπορούν να βοηθήσουν.\nΗ παρουσία των Γόντικα, Ησαϊα και Αντωνίου στην Παιανία την Τρίτη το απόγευμα έδειξε με τον καλύτερο τρόπο πως ναι μεν υπάρχει θέμα στα διοικητικά της ομάδας, όμως οι διαδικασίες για να βγει η σεζόν προχωρούν κανονικά.\nΜέρος αυτών είναι και κάποιες μεταγραφές για την περίοδο του Ιανουαρίου, οι οποίες όπως φαίνεται δεν θα είναι αρκετά δαπανηρές, αλλά περισσότερο ουσιαστικές. Σε αυτό θα βοηθήσουν και οι ενδεχόμενες αποχωρήσεις παικτών με βαριά συμβόλαια, ανοίγοντας έτσι θέση για νέους ποδοσφαιριστές.\nΝτάνιελ Φερνάντες, Γιούρκας Σεϊταρίδης, Ελλίνι Δημούτσος, Νταμιάν Πλεσί, Σίντνεϊ Γκοβού και Λουίθ Γκαρσία είναι μερικοί από τους παίκτες που ίσως δεν βρίσκονται στην ομάδα από τη νέα σεζόν, ενώ στη λίστα ίσως υπάρχουν και ονόματα εκπλήξεις.\nΦθηνά και... υπεύθυνα\nΈχοντας λοιπόν λίγα χρήματα στη διάθεση τους, Αντωνίου και Φρέιτας έχουν στρέψει την προσοχή τους στην ελληνική αγορά, εξετάζοντας περιπτώσεις παικτών που μπορούν να βοηθήσουν τους πράσινους σε θέσεις που "πονάνε".\nΓιώργος Γεωργιάδης (Πανσερραϊκός), Απόστολος Βέλλιος (Ηρακλής), Κουμορτζί (Πανιώνιος), Αντώνης Λαδάκης (Αστέρας Τρίπολης), είναι μερικοί από τους παίκτες που κοιτάζουν στον Παναθηναϊκό και οι οποίοι δεν θα κοστίσουν ο κούκος αηδόνι.\nΑπό εκεί και πέρα ο Κάρος Φρέιτας χτενίζει την αγορά του εξωτερικού για δανεικούς παίκτες, ενώ δεν αποκλείεται να γίνει κάποια καλή κίνηση αν βρεθεί μία καλή ευκαιρία.\nΜέσα Κάρα και Καρνέζης\nΤο απόγευμα της Τετάρτης ο Παναθηναϊκός δίνει ένα ματς παγίδα με τα Τρίκαλα στο ΟΑΚΑ, από το οποίο θα απουσιάσουν οι Καντέ, Φερνάντες, Σεϊταρίδης, Πλεσί, Ιωαννίδης, Γκαρσία και Ιωαννίδης.\nΣτον αντίποδα Γκοβού και Μαυρίας επέστρεψαν στην αποστολή, με τον πρώτο να θέτει υποψηφιότητα για το βασικό σχήμα. Εκτός του Γάλλου Καραγκούνης και Ζιλμπέρτο θα ξεκινήσουν από την αρχή, ενώ και ο Ορέστης Καρνέζης θα πάρει τη θέση του Τζόρβα.\nΣε ένα παιχνίδι με αρκετές φάσεις και πολύ καλό ρυθμό, ο Ατρόμητος με κορυφαίο τον Εμανουέλ Περόνε, επικράτησε 1-0 της Καβάλας στο γήπεδο του Περιστερίου και πέρασε στους «8» του Κυπέλλου Ελλάδας ΟΠΑΠ.\nΟ Αργεντίνος επιθετικός με πέναλτι- που κέρδισε ο ίδιος- πέτυχε το μοναδικό γκολ της αναμέτρησης. Ευκαιρίες και για τις δύο ομάδες στο πρώτο μέρος, καλύτερος ο Ατρόμητος στο δεύτερο.\nΜία από τις δικαιολογίες του Χιμένεθ για το αγωνιστικό χάλι της ΑΕΚ είναι και οι πολλοί τραυματισμοί! Όμως, όπως αποκαλύπτει το gazzetta.gr, ο Ισπανός έχει τεράστια ευθύνη, καθώς δεν έκανε τα απαραίτητα εργομετρικά, με αποτέλεσμα η αύξηση στην ένταση της προπόνησης να «σκοτώσει» τους παίκτες!\nΠριν από μερικές ημέρες είχαμε αποκαλύψει ότι ο Ολυμπιακός δεν έχει περάσει από εργομετρικά τεστ από την αρχή της σεζόν! Κάτι που προκαλεί απορίες για την οργάνωση μιας ομάδας που κάνει πρωταθλητισμό. Με συνέπεια, οι ερυθρόλευκοι να βαδίζουν στα τυφλά όσον αφορά τα ενεργειακά τους αποθέματα και την φυσική κατάσταση των παικτών.\n… Κάτι που εξηγεί εν μέρει κι αυτό που παραδέχονται όλοι: Οτι ο Ολυμπιακός μετά το 60’ ξεφουσκώνει, παρά το γεγονός ότι δίνει μόλις ένα ματς την εβδομάδα. Το ότι βρίσκεται στην κορυφή της βαθμολογίας και είναι πρωταθλητής χειμώνα δεν το αμφισβητεί κανείς, αφού όντως είναι ένα σκαλί πάνω από τους ανταγωνιστές του αυτή τη στιγμή. Αλλο το ένα, όμως, κι άλλο αυτό το θέμα που θίγουμε εμείς.\nΚαι ο Χιμένεθ στα τυφλά…\nΣήμερα ερχόμαστε να αποκαλύψουμε και κάτι ακόμα. Οτι η ΑΕΚ έκανε τις πρώτες της εργομετρικές εξετάσεις, όπως κάθε χρόνο, στην αρχή της προετοιμασίας επί Μπάγεβιτς, όμως στην συνέχεια δεν έχει κάνει ένα δεύτερο τσεκ, το οποίο ήταν απαραίτητο για να δει πού βρίσκονται οι ποδοσφαιριστές της κι αν μπορούν να ανταπεξέλθουν στα νέα δεδομένα.\nΑνέβηκε η ένταση στην προπόνηση\nΚαι γιατί είναι σημαντικό αυτό που επισημαίνουμε σήμερα; Διότι από την στιγμή που έφυγε ο Μπάγεβιτς και ήρθε η Χιμένεθ, η προπόνηση άλλαξε εντελώς. Και η ένταση ανέβηκε απότομα στα κόκκινα, με συνέπεια στην αρχή της θητείας του Ισπανού να προκύψουν εφτά θλάσεις! Κι αυτή, επίσης, η αλλαγή φιλοσοφίας ερμηνεύει μέχρις ενός βαθμού – αφού υπάρχουν κι άλλα προβλήματα εσωτερικά - και τα μεγάλα σκαμπανεβάσματα που έχει η Ένωση από παιχνίδι σε παιχνίδι. Στο ένα ματς μπορεί να πετάει και στο επόμενο να έχει μεγάλη πτώση.\nΠροσαρμόστηκε και την έριξε…\nΟ Χιμένεθ, βέβαια, στην πορεία έριξε κάπως την ένταση στην προπόνηση και προσαρμόστηκε στο υλικό που βρήκε, όμως εξακολουθεί να αποτελεί ένα ερωτηματικό – για τον ίδιο κυρίως - σε τι κατάσταση πραγματικά βρίσκονται οι ποδοσφαιριστές του. Είναι δυνατόν να μην του έχει προταθεί από τους συνεργάτες του να περάσει η ομάδα από εργομετρικά; Οχι, βέβαια. Ο ίδιος, όμως, δεν δίνει σημασία, μέχρι τώρα τουλάχιστον…\nΕίναι γνωστό πώς ένας σύλλογος πρέπει να περνάει τουλάχιστον τρεις φορές από εργομετρικά μέσα στην σεζόν, έτσι ώστε να υπάρχουν αρκετά συγκριτικά στοιχεία και να γίνονται διορθωτικές κινήσεις άμεσα πριν κλατάρουν οι παίκτες. Ούτε αρκούν μόνο οι αιματολογικές εξετάσεις.\nΕδώ, όμως, προκύπτει κι άλλο ένα ερώτημα. Είναι τυχαίο ότι μιλάμε για δυο Ισπανούς προπονητές, τον Βαλβέρδε και τον Χιμένεθ; Και να είναι σύμπτωση ότι η ΑΕΚ επί – Ισπανού - Φερέρ είχε κάνει παγκόσμιο ρεκόρ μυϊκών τραυματισμών; Πρόσφατα, άλλωστε, κάναμε ειδική αναφορά στις θλάσεις του Ολυμπιακού, ενώ για τον Χιμένεθ τα αναφέραμε ήδη.\nΣε καμία περίπτωση δεν αμφισβητούμε την προπονητική αξία του Βαλβέρδε ή, του Χιμένεθ. Ειδικά από την στιγμή που ο ένας έχει 1η την ομάδα του στην βαθμολογία, ενώ ο Χιμένεθ δεν έχει κλείσει καν τρίμηνο στην χώρα μας, άρα ουσιαστικά βρίσκεται στο στάδιο προσαρμογής και πολλά από τα λάθη του ίσως οφείλονται εκεί.\nΔίχως ξεκάθαρη εικόνα\nΟι δυο Ισπανοί, όμως, είναι νέας γενιάς τεχνικοί και θα περίμενε κανείς να ζητάνε από μόνοι τους την συνδρομή της αθλητικής επιστήμης και να μην συμπεριφέρονται, ας το πούμε με μια δόση υπερβολής, παλαιομοδίτικα. Ετσι ώστε να βοηθηθούν περισσότερο στο έργο τους και να έχουν μια πιο ξεκάθαρη εικόνα για την φυσική κατάσταση των παικτών τους, όπως και για το αν κάποιος μπορεί να αγωνιστεί σε συνεχόμενα ματς ή, όχι.\nΗ αλήθεια είναι, βέβαια, ότι η Ισπανία δεν διακρίνεται τόσο για τους μεγάλους προπονητές που βγάζει, όσο για τους τρομερούς σκάουτερ ταλέντων στις μικρές ηλικίες και για τους παιδαγωγούς – τεχνικούς που έχει στις ακαδημίες. Αυτό, όμως, δεν σημαίνει ότι ένας Βαλβέρδε ή, ένας Χιμένεθ δεν είναι επαρκείς για ελληνικά σωματεία. Για όνομα του θεού.\nΑπλά εμείς λέμε ότι δεν είναι δυνατόν ομάδες που έχουν στόχους υψηλούς να μην κάνουνε τα ελάχιστα που κάνει κάθε σωματείο του εξωτερικού, και στην συνέχεια να ρίχνουν τα βάρη για τους τραυματισμούς ή, τις αγωνιστικές μεταπτώσεις στην κακοτυχία, στο ότι παρέλαβαν καμένη γη κι όλα αυτά.\nΗ τριάδα του ΠΟΚ\nΟ νταμπλούχος Παναθηναϊκός έχει βαρέσει διάλυση, κι ένας από τους πασίγνωστους και χιλιοαναλυμένους λόγους είναι και ότι δεν πήγε καθόλου καλά η προετοιμασία του καλοκαιριού με συνέπεια οι παίκτες να παρουσιαστούν ερείπια στις επίσημες αγωνιστικές τους υποχρεώσεις, ο Ολυμπιακός πέρυσι πέρασε μια καταστροφική χρονιά για τον ίδιο λόγο, η ΑΕΚ είναι σε μια ημιθανή κατάσταση τα τελευταία χρόνια.\nΑν, όμως, δεν υπάρχει μια οργανωμένη δουλειά σε κάποια βασικά επίπεδα, τότε η κατάσταση δεν διορθώνεται εύκολα και υπάρχει κίνδυνος… ντεραπαρίσματος ανά πάσα στιγμή. Τα εργομετρικά, βέβαια, και το ακόμα πιο κεφαλαιώδες ζήτημα της αξιολόγησης των συγκεκριμένων εξετάσεων, δεν είναι πανάκεια. Είναι μια από τις πολλές παραμέτρους για να καταλάβει κάποιος αν σε μια ομάδα γίνεται σοβαρή δουλειά. Απλά, πολλές φορές τα ουσιώδη φαίνονται κι από τις λεπτομέρειες, που δεν είναι πάντα ασήμαντες…\nΟ Ολυμπιακός ολοκλήρωσε τις υποχρεώσεις του στο πρωτάθλημα για το 2010 με τον καλύτερο τρόπο, επικρατώντας στην ΑΕΛ και αυξάνοντας στο +5 την διαφορά από τον "αιώνιο" και πλέον συγκεντρώνεται στον αγώνα Κυπέλλου με τον Αστέρα στην Τρίπολη (22/12, 17:30).\nΟι παίκτες του Ερνέστο Βαλβέρδε, έχουν καθήκον να αφήσουν πίσω το ματς στην Λάρισα και το πρωτάθλημα και να αφοσιωθούν στον Αστέρα, προκειμένου να μην βρεθούν προ εκπλήξεως.\nΟ Βαγγέλης Βλάχος και οι ποδοσφαιριστές τους θα παλέψουν για να πετύχουν το θαύμα και όπως καταλαβαίνετε, η αποστολή των "ερυθρολεύκων" μόνο εύκολη δεν θα είναι.\nΓια να ολοκληρώσουν λοιπόν καλά το 2010 οι Πειραιώτες και να κάνουν πραγματικά καλές γιορτές, θα πρέπει μετά το +5, να πάρουν και την πρόκριση για την επόμενη φάση του Κυπέλλου ΟΠΑΠ.\nΟ αγώνας είναι μονός, εκτός αν οι δύο ομάδες αναδειχθούν ισόπαλες, οπότε και θα πάμε σε δεύτερο παιχνίδι που θα διεξαχθεί στο "Γεώργιος Καραϊσκάκης". Εκεί φυσικά τα πράγματα θα είναι πολύ πιο εύκολα για τον Ερνέστο Βαλβέρδε και τους παίκτες του, όμως αυτό που σκέφτονται είναι να... καθαρίσουν την πρόκριση από το 2010.\nΓια να συμβεί αυτό, θα χρειαστεί σοβαρότητα, πειθαρχία και καλή απόδοση από τους παίκτες του Ολυμπιακού, που σε καμία περίπτωση δεν πρέπει να υποτιμήσουν τον πάντα επικίνδυνο Αστέρα Τρίπολης. Και με την Ηλιούπολη, η πρόκριση δεν ήρθε εύκολα.\nΣ' ότι αφορά στο αγωνιστικό κομμάτι, οι Πειραιώτες ξεκίνησαν την μίνι προετοιμασία τους για το ματς της Τρίπολης την Δευτέρα. Χρόνος για ξεκούραση από το ματς με την ΑΕΛ δεν υπάρχει, έστω κι αν οι παίκτες που έπαιξαν σ' όλο το ματς ή στην μεγαλύτερη διάρκεια, ακολούθησαν αποθεραπεία.\nΟι τραυματίες Ρόμενταλ και Νέμεθ, συνέχισαν το πρόγραμμα θεραπεία και ατομικό στο γυμναστήριο και παραμένουν αμφίβολοι και για το ματς στην Αρκαδία.\nΤην Τρίτη θα ολοκληρωθεί η μίνι προετοιμασία, με προπόνηση που θα γίνει στις 17:00 και ακολούθως η αποστολή θα αναχωρήσει για την Τρίπολη.\n*Δόθηκε σήμερα στους ποδοσφαιριστές, από την τεχνική ηγεσία, το πρόγραμμα προπόνησης που θα ακολουθήσουν κατά τη διάρκεια των Χριστουγεννιάτικων διακοπών τους, προκειμένου να διατηρήσουν την φυσική τους κατάσταση.\nΕυθύνες για το διαφαινόμενο αδιέξοδο έχουν όλοι οι μέτοχοι του Παναθηναϊκού. Άλλου είδους και διαφορετικού μεγέθους ο καθένας, αλλά ευθύνες έχουν. Ο Ανδρέας Βγενόπουλος, ο Νικόλας Πατέρας και ο Γιάννης Βαρδινογιάννης με τις επιλογές, τις παραλήψεις τους και τις ενέργειές τους έφεραν τον Παναθηναϊκό εδώ που είναι σήμερα.\nΟι μεγάλες ευθύνες του Βγενόπουλου\nΟ Ανδρέας Βγενόπουλος για μία ακόμη φορά μας ενημέρωσε ότι αποχωρεί οριστικά και αμετάκλητα από τον Παναθηναϊκό. Ο ίδιος άνθρωπος που διοχέτευε στον Τύπο πριν από 15 μέρες τα μεγάλα σχέδιά του για τον Παναθηναϊκό του οποίου το πλειοψηφικό πακέτο θα αποκτούσε. Ο κύριος που είπε την ιστορική φράση, ''όλοι μαζί είμαστε πιο δυνατοί από τον Αμπράμοβιτς'' έσπευσε πρώτος να πηδήξει από το καράβι, τώρα που ήρθαν τα δύσκολα. Ο ίδιος άνθρωπος που τώρα λέει στα μούτρα των εκατομμυρίων πράσινων καρδιών, ότι όχι μόνο τις παρατάει, αλλά ότι δεν πρόκειται να τους εξηγήσει και τους λόγους. Ο άνθρωπος που έβγαλε χιλιάδες οπαδούς του ΠΑΟ στους δρόμους για να… απαλλαχτεί ο Παναθηναϊκός από την οικογένεια Βαρδινογιάννη, δεν προδίδει απλώς αυτόν τον κόσμο, αλλά του λέει κατάμουτρα ότι τον έχει γραμμένο στα παλιότερα των υποδημάτων του.\nΑυτός είναι ο μεγάλος εγγυητής της πράσινης ενότητας, αυτός που δεν σέβεται στο ελάχιστο ούτε τους οπαδούς της ομάδας. Οποιοδήποτε άλλο σχόλιο για έναν παράγοντα που συμπεριφέρθηκε σαν ένας κοινός τυχοδιώκτης είναι περιττό. Οι δικές του ευθύνες είναι μεγαλύτερες όλων και δεν τον απαλλάσσουν από αυτές όσα εκατομμύρια και αν έβαλε στα ταμεία του ΠΑΟ.\nΤο λάθος του Νικόλα Πατέρα\nΗ προεδρία του Παναθηναϊκού είναι μία πολύ σημαντική υπόθεση για να της συμπεριφέρεται ο οποιοσδήποτε σαν λερωμένο πουκάμισο που το αλλάζει κάθε λίγο και λιγάκι. Μέσα σε έξι μήνες ο Νικόλας Πατέρας έχει κάνει το μένω, φεύγω, επιστρέφω και ξαναφεύγω, σε δρομολόγιο Παγκράτι – Κολιάτσου. Με συμπεριφορά μικρού παιδιού, που αν δεν του κάνουν όλα τα χατίρια και αν όλα δεν είναι ρόδινα φεύγει, αλλά επιστρέφει μόλις του πουν ''εντάξει ότι θες'', και ξαναφεύγει μόλις του χαλάσουν το πρώτο χατίρι, δεν διοικείται όχι ο Παναθηναϊκός, αλλά ούτε καφενείο. Αυτά δεν γίνονται πουθενά. Αν όπως λέει ο κύριος Πατέρας υπάρχουν 18 εκατ. ευρώ, λεφτά για μεταγραφές, και πληρωμένοι όλοι οι παίκτες μέχρι κεραίας, τι ακριβώς τον διώχνει από τον ΠΑΟ…\nΤα διακόσια τσογλάνια που μπήκαν στο γήπεδο, οι πενήντα που έριξαν μπουκάλια από τα επίσημα, ή οι υπόλοιποι μέτοχοι που έχουν φροντίσει να έχουν πληρωμένους όλους τους παίκτες στο ακέραιο και του έχουν δώσει και στα ταμεία της ΠΑΕ 18 εκατ. ευρώ να τα κάνει ό,τι γουστάρει. Για 200 νοματαίους, που υπάρχουν σε κάθε ομάδα, αφήνει την προεδρία της ΠΑΕ;\nΌχι βέβαια. Ο Πατέρας αφήνει την ομάδα γιατί βλέπει ότι τα δύσκολα τώρα έρχονται. Αν οι μέτοχοι χρειάστηκε να βάλουν φέτος 18 εκατ. ευρώ, του χρόνου αν δεν υπάρχει Τσάμπιονς Λιγκ θα πρέπει να βάλουν 38 εκατ. ευρώ. Ποιος όμως θα τα βάλει αυτά;\nΟ Πατέρας κατάλαβε ότι δεν θα τα βάλει κανείς και ότι θα πρέπει να αρχίσει η εποχή της λιτότητας και όχι της αλόγιστης σπατάλης, όπως συνέβαινε τα δύο τελευταία χρόνια. Και επειδή ο Πατέρας έμαθε στα εύκολα, και όχι στα δύσκολα, την κάνει με ελαφρά πηδηματάκια. Και είναι κρίμα γιατί και αυτός δεν λέει την αλήθεια στον κόσμο του Παναθηναϊκού, παρά φεύγει και του λέει ότι όλα είναι καλά. Η ομάδα μια χαρά, το ταμείο γεμάτο με 18 εκατ. ευρώ και μοναδικό πρόβλημα οι 200 που τα σπάνε. Μακάρι να ήταν αυτό το πρόβλημα του ΠΑΟ. Κρίμα ένας άνθρωπος, που αν μη τι άλλο ήθελε να είναι ντόμπρος απέναντι στους οπαδούς του ΠΑΟ, να φεύγει και να μην τους λέει την αλήθεια. Το τι λάθος επιλογές έκανε είναι μία μεγάλη κουβέντα, αλλά μικρότερης σημασίας μπροστά στην νέα αποχώρησή του χωρίς επαρκείς δικαιολογίες.\nΟ Γιάννης Βαρδινογιάννης δεν έλυσε το πρόβλημα\nΚαι ερχόμαστε και στις ευθύνες του πραγματικού ιδιοκτήτη της ΠΑΕ. Θεωρητικά επειδή ακριβώς είναι το πραγματικό αφεντικό έχει τις μεγαλύτερες. Πρώτον, γιατί με τις επιλογές του, τα χρόνια πριν εμφανιστούν ο Πατέρας και ο Βγενόπουλος, έφερε τον ΠΑΟ στην ανυποληψία και… αναγκάστηκε, λόγω αυτών των επιλογών με το έτσι θέλω, να κάτσει στο ίδιο τραπέζι με τον Βγενόπουλο και τον Πατέρα.\nΔεύτερον, γιατί ενώ κατάλαβε ''τι εστί Βγενόπουλος'' και το είπε δημόσια αρκετές φορές το περασμένο καλοκαίρι, εν τέλει αποφάσισε σε αυτόν τον άνθρωπο να συμφωνήσει να δώσει τον Παναθηναϊκό και -μάλιστα επί της ουσίας- άνευ όρων. Και εν τέλει, ενώ ήξερε ότι οι πιθανότητες ο Βγενόπουλος να κάνει πίσω, για μία ακόμη φορά, ήταν πολλές, του άφησε ''εν λευκώ'' την ομάδα. Τώρα, λοιπόν, καλείται να βγάλει πάλι το φίδι από την τρύπα. Και με τρόπο που θα του στοιχίσει ο κούκος αηδόνι.\nΔιότι, η οικογένεια Βαρδινογιάννη να αφήσει τον Παναθηναϊκό να καταλήξει στο Πρωτοδικείο είναι μία πιθανότητα που στο στοίχημα δεν παίζεται. Βεβαίως, τώρα, ο κόσμος του ΠΑΟ καταλαβαίνει, ποιοι είναι Παναθηναϊκοί και ποιοι περαστικοί, αλλά αυτό είναι ένα μικρό όφελος για τον Τζίγκερ μπροστά στην κατάσταση που παραλαμβάνει. Έχει την μικρότερη ευθύνη για τις επιλογές που οδήγησαν σε αυτό το χάλι, αλλά έχει τις μεγαλύτερες, για το ότι ως ιδιοκτήτης θέλησε να ξεμπλέξει από τον Παναθηναϊκό, αφήνοντάς τον σε ανθρώπους που ήξερε ότι θα τον μπλέξουν. Ο Γιάννης Βαρδινογιάννης έχει με δηλώσεις του και επιστολές του περιγράψει μέχρι κεραίας το φαινόμενο Βγενόπουλος, και όμως, σε αυτόν πήγε να δώσει τον ΠΑΟ.\nΤώρα, λοιπόν, ήρθε η ώρα να λουστεί, έστω και αν δεν φταίει, μία ακόμη λανθασμένη επιλογή του. Και επειδή όλοι θα αναρωτηθούν, τι να έκανε όταν όλοι ήταν υπέρ του Βγενόπουλου και όταν όλοι τον πίεζαν για να δώσει τον ΠΑΟ απειλώντας θεούς και δαίμονες, ας μου πουν, τώρα, όλοι αυτοί, τι θα κάνει ο Τζίγκερ, που όλα όσα έλεγε βγήκαν αληθινά και ο Παναθηναϊκός παραμένει στα δικά του χέρια;\nΔιότι, πλέον και ο Παναθηναϊκός δεν βγήκε από το αδιέξοδο, και ο ίδιος έχει μία πιο... καυτή πατάτα από ποτέ στα χέρια του. Το τι θέλει ο όχλος και ο Τύπος, ή μερίδα του Τύπου, δεν σημαίνει ότι είναι και το σωστό ή δεν σημαίνει ότι είναι και αυτό που πρέπει να κάνει ένας ιδιοκτήτης ΠΑΕ και μάλιστα του Παναθηναϊκού. Αυτοί που ούρλιαζαν ''Τζίγκερ πούλα'' είναι αυτοί που τώρα θα ουρλιάζουν ''προδότη Βγενόπουλε''. Με τη διαφορά ότι από σήμερα ο Ανδρέας Βγενόπουλος φεύγει για διακοπές και ο Γιάννης Βαρδινογιάννης ψάχνει για πρόεδρο και μεταγραφές.\nΟλομέτωπη επίθεση στον Βγενόπουλο και δευτερευόντως στον Πατέρα εξαπολύει ο αθλητικός Τύπος που... ανακηρύσσει σχεδόν σύσσωμος τον Mr Mig προδότη! Το gazzetta.gr συνέλλεξε 8 άρθρα που βαράνε στο... δόξα πατρί!\nΗ τελευταία ολοκληρωτική στροφή του Ανδρέα Βγενόπουλου τσαλάκωσε το προφίλ που επιμελώς έχτιζε εδώ και τρία χρόνια, με συνέπεια να στραφούν άπαντες εναντίον του. Από τη μήνι του κόσμου αλλά και των ΜΜΕ δεν γλιτώνει ούτε ο Νικόλας Πατέρας που ελαφρά τη καρδία άφησε τον Παναθηναϊκό ακυβέρνητο καράβι.\nΣτο πλαίσιο της πολυσυλλεκτικότητας, το gazzetta.gr σας δίνει στο πιάτο τα άρθρα από πέντε αθλητικές εφημερίδες που «σταυρώνουν» κυρίως τον Βγενόπουλο αλλά και τον Πατέρα για την ξαφνική αποχώρησή τους.\nΧωρίς πίεση στη μεταγραφική περίοδο του Ιανουαρίου μπορεί πλέον να κινηθεί, αφού η διαφορά των πέντε πόντων που έχει στην κορυφή της βαθμολογίας, μετά το 1-0 στην έδρα της Λάρισας του δίνει αυτό το δικαίωμα. Ξεχωρίζουν κάποιες περιπτώσεις, τη στιγμή που πωλείται ο Γιοβάνοβιτς.\nΟ πρώτος γύρος τελείωσε με τον Ολυμπιακό όχι μόνο να είναι πρωταθλητής χειμώνα, αλλά να έχει και μια διαφορά ασφαλείας πέντε βαθμών από τον Παναθηναϊκό που ακολουθεί. Η κατάσταση αυτή, εκτός από την ευφορία που έχει φέρει στις τάξεις των «ερυθρολεύκων», δίνει το δικαίωμα στον Ερνέστο Βαλβέρδε να αφιερώσει περισσότερο χρόνο στο μεταγραφικό σχεδιασμό της ομάδας ενόψει Ιανουαρίου, αλλά και να μην πιεστεί για την απόκτηση παικτών. Ο Ισπανός προπονητής έχει εξετάσει με τον Ντάρκο Κοβάσεβιτς αρκετούς ποδοσφαιριστές, με τους δύο άνδρες να έχουν ξεχωρίσει κάποιες περιπτώσεις.\nΟι Νεκουνάμ και Πέτροβιτς έχουν ήδη εξεταστεί, αλλά είναι δύσκολη η απόκτηση του πρώτου πριν το καλοκαίρι, ενώ για τον δεύτερο τίθεται θέμα για το κατά πόσο μπορεί να βοηθήσει άμεσα. Ο Ράκιτιτς όπως είναι φυσικό είναι μια εξαιρετική περίπτωση, με το συμβόλαιό του να λήγει το ερχόμενο καλοκαίρι, ωστόσο αποτελεί στόχο πολλών ομάδων. Η περίπτωση επίσης του Μαρτίν της Σοσό δεν είναι εύκολη, ενώ αντίθετα του Ανάν της Ρόζενμποργκ δεν ενδείκνυται αφού πρόκειται για αμυντικό χαφ. Αν τελικά φύγει ο Μήτρογλου, θα υπάρξει θέμα επιθετικού, ενώ πολλά θα κριθούν κι απ’ το αν κινηθεί ο Ολυμπιακός για την απόκτηση του Μανιάτη στη συγκεκριμένη μεταγραφική περίοδο.\nΠωλείται ο Γιοβάνοβιτς\nΣτο «σφυρί» έχει βγάλει τον Μίλαν Γιοβάνοβιτς η Λίβερπουλ, για τον οποίον ζητάει τρία εκατομμύρια ευρώ. Ο Ολυμπιακός είχε ενδιαφερθεί για τον παίκτη πριν πάει στην Αγγλία και ίσως κοιτάξει και τώρα την περίπτωση του, αν και υπάρχουν δύο ανασταλτικοί παράγοντες. Πρώτον το υψηλό συμβόλαιο του Σέρβου που φτάνει τα 3.5 εκατομμύρια ευρώ (μαζί με τη φορολογία) και δεύτερον η επιθυμία του Βαλβέρδε για κεντρικό χαφ κι όχι πλάγιο.\nΜιραλάς από του χρόνου\nΜε το νέο έτος θα πραγματοποιηθεί η νέα συνάντηση με τον Κριστόφ Ενροτό για οριστικοποιηθεί η συμφωνία για τον Κέβιν Μιραλάς. Οι «ερυθρόλευκοι» έχουν αποφασίσει να δώσουν τα 2.5 εκατομμύρια ευρώ που ζητάει η Σεντ Ετιέν, ενώ θέλουν να μην υπάρχει η ρήτρα των 4.2 εκατομμυρίων ευρώ στο συμβόλαιο του παίκτη, ο οποίος ωστόσο για να συμφωνήσει σε κάτι τέτοιο ζητάει μεγαλύτερο συμβόλαιο. Επίσης στον Ολυμπιακό κάνουν τις ύστατες προσπάθειες για να «κόψουν» λίγο τις απαιτήσεις των Γάλλων και να τα βρουν σε μια πιο χαμηλή τιμή. Ο μάνατζερ του επιθετικού των Πειραιωτών είναι πεπεισμένος πως θα ολοκληρωθεί η συμφωνία με όρους που θα ικανοποιούν και τις δύο πλευρές.\nΑπάντηση στην ανακοίνωση της Λάρισας\nΆτοπη χαρακτήρισαν την ανακοίνωση της Λάρισας από την πλευρά του Ολυμπιακού, αφού δεν θεωρούν ότι από τη διαιτησία του αγώνα της Κυριακής διαμορφώθηκε το αποτέλεσμα. Σε σχόλιο που έγινε από την «ερυθρόλευκη» πλευρά αναφέρεται: «Εν όψει του δεύτερου γύρου η Λάρισα θέλει να δημιουργήσει κλίμα. Ενδεχομένως να έχει αδικηθεί σε κάποια παιχνίδια του πρώτου γύρου και παρασύρεται και βγάζει ανακοινώσεις. Όσον αφορά το παιχνίδι, λάθη έχουν γίνει εκατέρωθεν, για παράδειγμα η αποβολή μαρς του Ιγκλέσιας και πολλά ανάποδα φάουλ. Σε γενικές γραμμές, πάντως, όπως διαπίστωσαν όσοι παρακολούθησαν το παιχνίδι, ο Ολυμπιακός ήταν η καλύτερη ομάδα και μπορούσε να κερδίσει πιο εύκολα. Κι όσον αφορά τον ανεγκέφαλο φίλαθλο που αναφέρει η Λάρισα, καλό θα είναι η διοίκηση να προλαμβάνει τέτοια επεισόδια και να προστατεύει τους διαγωνιζόμενους στο γήπεδο».


Είναι ομάδα - αστέρι, χωρίς σταρ - Sportdog.gr - Αθλητικά Νέα | Ειδήσεις | Sport\n19/09/11 - 11:50\nΕίναι ομάδα - αστέρι, χωρίς σταρ\nΗ κατάθεση ψυχής από τον αρχηγό Αντώνη Φώτση, τον Γιάννη Μπουρούση και τον Νίκο Ζήση, «μπόλιασε» και τους νέους, οι οποίοι από τη μια στιγμή στην άλλη χρίστηκαν βασικοί. Γράφει ο Τάκης Ευσταθίου.\nΜε την επιστροφή της Εθνικής ομάδας από τη Λιθουανία, ήρθε και η στιγμή για να κάνει «ταμείο». Και τα «συν» είναι σίγουρα περισσότερα από τα «πλην». Επιγραμματικά η πορεία της στο Ευρωμπάσκετ κρίνεται πετυχημένη, αφού κατάφερε να κερδίσει αυτό που είχε θέσει ως στόχο από την πρώτη στιγμή: Τη συμμετοχή της στο Προολυμπιακό τουρνουά.\nΓια μία ομάδα, εξ ανάγκης ανανεωμένη και για έναν νέο προπονητή, η διοργάνωση αυτή ήταν σκληρή δοκιμασία. Κατάφερε να επιβιώσει, να περάσει τις εξετάσεις και να μπορεί να σχεδιάσει την επόμενη μέρα, χωρίς την πίεση της αμφισβήτησης.\nΤώρα που ήρθε η ώρα της αποτίμησης, μπορούμε εκ του ασφαλούς να επισημάνουμε ότι το προπονητικό έργο έγινε ευκολότερο με την απουσία των «σταρ». Η έννοια της ομάδας πέρασε ομαλά και στο πνεύμα αυτό πάτησαν οι αρχές του Ηλία Ζούρου. Γιατί θα ήταν πιο δύσκολο να αφομοιωθεί η φιλοσοφία του από την προσωπικότητα των απόντων. Ο 45χρονος τεχνικός δεν το έπαιξε «επαναστάτης».\nΑκολούθησε την πεπατημένη στην οποία η Εθνική ομάδα γνώρισε τις πιο μεγάλες επιτυχίες της. Εμφαση στην άμυνα και όχι αλλαγή στυλ παιχνιδιού, όπως επιχείρησε ο Καζλάουσκας. Η «επίσημη αγαπημένη» είχε ταυτότητα αλλά και χαρακτήρα. Το σημαντικό που πέτυχε και αφορά την επόμενη μέρα είναι ότι οι όποιες προσθήκες σημειωθούν στο εξής από τη λίστα των απόντων θα αποτελούν ένταξη σε αυτήν την ομάδα.\nΟ τρόπος που αντέδρασε μετά τις ήττες από Σκόπια και Γαλλία, χωρίς να πανικοβληθεί, αποδεικνύει ότι έγινε σωστή δουλειά στον τομέα της προετοιμασίας των παικτών και συμβολή σε αυτό έχουν οι «ήρεμες δυνάμεις» στο πλευρό του Ηλία Ζούρου. Ο Σωτήρης Μανωλόπουλος και ο Δημήτρης Πρίφτης.\nΗ κατάθεση ψυχής από τον αρχηγό Αντώνη Φώτση, τον Γιάννη Μπουρούση και τον Νίκο Ζήση «μπόλιασε» και τους νέους, οι οποίοι από τη μια στιγμή στην άλλη χρίστηκαν βασικοί. Απέκτησαν μεγαλύτερη αυτοπεποίθηση ο Νίκος Καλάθης (πρώτος σε ασίστ με 42 και σε κλεψίματα με 17), ο Κώστας Κουφός (πρώτος στα κοψίματα με 12) και ο Κώστας Παπανικολάου (με τα λιγότερα λάθη, 4 σε όλο το τουρνουά). Τρεις παίκτες που έχουν να προσφέρουν πολλά περισσότερα.\nΑν και στους φιλικούς αγώνες, φάνηκε ότι η Εθνική ομάδα βρήκε λύση στο χρόνιο πρόβλημα του κλασικού σουτέρ, με τον Βασιλειάδη και τον Μπράμο, τα ποσοστά τους κυμάνθηκαν σε χαμηλά επίπεδα. Ο πρώτος σε 15, 3 λεπτά μ.ο. συμμετοχής είχε 31,8% (14/44) με τις πιο πολλές προσπάθειες έξω από τα 6 μ. 75 και ο δεύτερος μόλις 16,7% (5/30). Αντίθετα, ο Αντώνης Φώτσης έδωσε λύσεις από το τρίποντο με υψηλό ποσοστό (51,3%), μεθερμηνευόμενο σε 20/39 προσπάθειες.\nΟ αρχηγός ήταν αναμφισβήτητα ο MVP της Ελλάδας. Με μ.ο. 29, 7 λεπτά είχε 61,4% στα δίποντα (27/44), 80% στις βολές (16/20), πρώτος στα επιθετικά ριμπάουντ (17) και δεύτερος συνολικά (52), μετά τον Μπουρούση (62). Συγκεντρωτικά στους 11 αγώνες, η ελληνική ομάδα είχε χαμηλό ποσοστό (29,2%) με 62/212 και το τρίποντο εξακολουθεί να μας πληγώνει. Κάτι που το διαπιστώσαμε εναντίον της Γαλλίας.\nΠάντως, η κατάρα με τις βολές σε παλαιότερες διοργανώσεις ξορκίστηκε σε αυτό το Ευρωμπάσκετ και για πρώτη φορά η Εθνική παρουσίασε ένα υψηλό ποσοστό (79,5%) σε 171/215 προσπάθειες. Αυτό μαζί με την πολύ καλή συγκομιδή στα ριμπάουντ (271 αμυντικά - 104 επιθετικά) αποτελούν τα σημαντικότερα εύσημα.


Λύγισε on air η Μέγκι Ντρίο: Σε κώμα η ξαδέλφη της μετά τον σεισμό στην Αλβανία (vid) | Έθνος\nΛύγισε on air η Μέγκι Ντρίο: Σε κώμα η ξαδέλφη της μετά τον σεισμό στην Αλβανία (vid)\nLIFESTYLE 27.11.2019 12:32\nΤελευταία Ενημέρωση 27.11.2019 14:46\nΔύσκολες ώρες για την πρώην παίκτρια του «GNTM» και την οικογένειά της. Η ξαδέλφη της απεγκλωβίστηκε μετά από πολλές ώρες\nΗμέρα εθνικού πένθους κηρύχθηκε η σημερινή στην Αλβανία την επομένη του ισχυρού σεισμού ο οποίος στοίχισε τη ζωή σε τουλάχιστον 24 ανθρώπους, ενώ τα σωστικά συνεργεία εντείνουν τις προσπάθειές τους για να ανασύρουν επιζώντες από τα συντρίμμια κτιρίων που κατέρρευσαν. Ο σεισμός 6,4 βαθμών, ο ισχυρότερος που έχει πλήξει αυτή τη χώρα των Βαλκανίων εδώ και πολλές δεκαετίες, προκάλεσε την κατάρρευση κτιρίων, με αποτέλεσμα πολλοί άνθρωποι να εγκλωβιστούν κάτω από τα συντρίμμια.\nΣτρατιωτικοί, αστυνομικοί και στελέχη της Πολιτικής Προστασίας συνέχιζαν χθες όλη την ημέρα τις έρευνες σε πόλεις γύρω από το επίκεντρο της καταστροφικής σεισμικής δόνησης, κοντά στις αλβανικές ακτές στην Αδριατική.\nΗ ξαδέρφη της Μέγκι Ντρίο η οποία αγνοούνταν, βρέθηκε μετά από πολλές ώρες, όπως ανέφερε η πρώην παίκτρια του «GNTM» στην εκπομπή «Ευτυχείτε».\nΗ νεαρή κοπέλα νοσηλεύεται σε κρίσιμη κατάσταση. «Την ξαδέρφη μου τη βρήκαμε μετά από πάρα πολλές ώρες. Είναι σε κώμα τώρα. Ήμασταν τυχεροί γιατί ήταν εγκλωβισμένη με άλλα τρία κοριτσάκια κάτω από ένα μαγαζί κοντά στο Δυρράχιο. Είχαν πάει στο μαγαζί σαν πελάτισσες. Η ξαδέρφη μου είναι μόνο 20 χρόνων» είπε συγκινημένη η Μέγκι Ντρίο.\nΔύσκολες στιγμές για τη Μέγκι Ντρίο: «Δεν είμαι καθόλου καλά στην υγεία μου»\nΗ Καίτη Γαρμπή απαντά στη Dua Lipa για τη «Μεγάλη Αλβανία»: «Είσαι ανιστόρητη»


Αποικία του Χρέους: Γιατί την... πατάνε οι πολιτικοί με τις δημοσκοπήσεις\nΓιατί την... πατάνε οι πολιτικοί με τις δημοσκοπήσεις\nΗ εποχή της ριζικής αβεβαιότητας και η ανάγκη για αποφυγή ρίσκων διαμορφώνουν τώρα τις πολιτικές επιλογές. Γιατί δεν υφίστανται πλέον οι σταθερές σε πολιτική και οικονομία. Τα μαθήματα από Γαλλία, Βρετανία και Ιταλία.\nΜατέο Ρέντσι, Ντ. Κάμερον, Τερέζα Μέι, όλοι ξεγελάστηκαν από τις δημοσκοπήσεις. Το πρόβλημα δεν ήταν ότι ήταν λάθος οι δημοσκοπήσεις. Κάποιες ήταν αρκετά καλές και οι περισσότερες σωστές, όταν οι ηγέτες πήραν τις μοιραίες γι’ αυτούς πολιτικές αποφάσεις.\nΟ πρώην Ιταλός πρωθυπουργός και η Βρετανίδα πρωθυπουργός είχαν ξεκάθαρα τη στήριξη της πλειοψηφίας, όταν κάλεσαν σε δημοψηφίσματα και ήταν σίγουροι ότι θα κέρδιζαν. Το συντηρητικό κόμμα ήταν πράγματι πολύ μπροστά από τους Εργατικούς φέτος τον Απρίλιο, όταν η πρωθυπουργός προκήρυξε πρόωρες εκλογές. Η ταχύτητα με την οποία το εκλογικό σώμα άλλαξε στάση ήταν περισσότερο μοιραία από τις δημοσκοπήσεις.\nΤο εκλογικό σώμα στη Γαλλία ήταν το περισσότερο ακραίο απ’ όλα τα άλλα. Κατάφερε να εξαλείψει σχεδόν όλο το πολιτικό κατεστημένο σε μια σύντομη σειρά εκλογών. Αυτή η βιαιότητα ξεπερνά οτιδήποτε έχουμε δει σε ΗΠΑ και Μεγάλη Βρετανία, όπου τα δύο παραδοσιακά κόμματα ακόμα κυριαρχούν πολιτικά. Οι Γάλλοι είναι σε διαδικασία εξάντλησης όλων των εναλλακτικών. Είναι επώδυνο να σκεφτείς τι μπορεί να κάνουν, αν ποτέ απογοητευτούν από τον Εμανουέλ Μακρόν.\nΣε όλες αυτές τις χώρες, η παγκόσμια οικονομική κρίση έγινε ιστορικό σημείο καμπής που προκλήθηκε από τον αντίκτυπο της κρίσης στη διανομή εισοδήματος και την ποιότητα του δημόσιου τομέα. Εχει προκαλέσει μια διαρκή πολιτική αντίδραση κατά της παγκοσμιοποίησης και των σύγχρονων εμπορικών συμφωνιών. Εχει αμφισβητήσει προηγούμενες πεποιθήσεις για την οικονομική πολιτική και τις χρηματοοικονομικές ρυθμίσεις. Και τώρα αμφισβητεί το πώς σκεπτόμαστε για την πολιτική.\nΗ νίκη του καπιταλισμού έναντι του κομμουνισμού ήταν το κορυφαίο διαπλαστικό γεγονός για πολλούς από τους σημερινούς σχολιαστές, όπως εγώ. Η γενιά μας ασπάστηκε πλήρως τα παραδείγματα του παγκόσμιου οικονομικού καπιταλισμού, παρότι ίσως ήμασταν σκεπτικιστές για το τέλος ευφορίας της δεκαετίας του 1990. Γιορτάσαμε την έλευση του κεντροαριστερού πραγματισμού και μια νέα γενιά κεντροαριστερών πολιτικών ηγετών.\nΗ αποτυχία μας συνίσταται στο ότι μπερδέψαμε την πολιτική σκοπιμότητα με την παγκόσμια αλήθεια. Η χρηματοπιστωτική κρίση μετέτρεψε αυτό που φαινόταν ως ένα σταθερό πολιτικό και οικονομικό σύστημα σε αυτό που οι μαθηματικοί και οι φυσικοί ονομάζουν «δυναμικό σύστημα». Το βασικό χαρακτηριστικό αυτών των συστημάτων είναι η ριζική αβεβαιότητα. Αυτά τα συστήματα δεν είναι κατ' ανάγκη χαοτικά -αν και κάποια μπορεί να είναι-, αλλά είναι σίγουρα απρόβλεπτα. Δεν μπορείς να τα μετρήσεις με μερικές εξισώσεις. Το καλύτερο που μπορείς να κάνεις είναι να αναγνωρίσεις σημεία αστάθειας, να μείνεις μακριά από αυτά και να κρατάς ανοικτά τα μάτια σου.\nΗ ριζική αβεβαιότητα είναι μια τεράστια πρόκληση γιατί δεν μπορείς ποτέ να είσαι σίγουρος για πολλά. Ειδικότερα δεν μπορείς να είσαι πια σίγουρος ότι μπορείς να παρεκτείνεις τις τάσεις του παρελθόντος στο μέλλον. Οι δημοσκοπήσεις γνώμης γίνονται λιγότερο χρήσιμες (ακόμα και αν μπορούν να παράξουν μια σωστή εικόνα σε κάποια συγκεκριμένη στιγμή). Ακόμα και τα υπερσύγχρονα εργαλεία, όπως η ανάλυση των κοινωνικών δικτύων, δεν μπορούν να δουν ένα άγνωστο μέλλον. Η χρησιμότητα αυτών των εργαλείων περιορίζεται στο να εξηγήσει τι πήγε στραβά στο παρελθόν.\nΣε έναν κόσμο ριζικής αβεβαιότητας, τα στοιχήματα γίνονται δυσκολότερα γιατί οι πληροφορίες στις οποίες στηρίζονται είναι λιγότερο αξιόπιστες. Αυτό είναι φυσικά πραγματικότητα για τις επενδύσεις αλλά και για τους πολιτικούς. Δεν είναι έκπληξη που τα μεγαλύτερα πολιτικά στοιχήματα αυτής της περιόδου, όπως τα πρόσφατα δημοψηφίσματα σε Ιταλία και Βρετανία, χάθηκαν.\nΟι πιο επιτυχημένοι πολιτικοί είναι αυτοί που βασίζονται σε βαθιά γνώση των ψηφοφόρων τους και τη διαίσθησή τους, αντί σε ομάδες ερευνών και μοντέρνες δημοσκοπήσεις. Για να πετύχουν, πρέπει να καταλάβουν τη διαφορά μεταξύ ρίσκων που μπορούν να υπολογίσουν και της βαθιάς αβεβαιότητας που δεν μπορούν.\nΠάρτε για παράδειγμα το Brexit. Μια βρετανική κυβέρνηση θα ήταν ανόητη να ρισκάρει μια πολιτική που θα μπορούσε να ρίξει την οικονομία της χώρας στον γκρεμό. Μια έξυπνη στρατηγική θα αναγνώριζε ότι πρέπει να γίνει Brexit, αλλά θα περιόριζε τα κόστη. Μια πιο λογική επιλογή είναι αυτή με το λιγότερο ρίσκο: μια μακρά περίοδος μετάβασης.\nΗ εποχή της ριζικής αβεβαιότητας και η ανάγκη για αποφυγή ρίσκων θα τελειώσει κάποτε. Εως τότε περιμένω να καταβροχθίσει και άλλα ιερά δισκοπότηρα της χρυσής εποχής, όπως η στόχευση στον πληθωρισμό. Η ιδέα προέρχεται από ένα οικονομικό μοντέλο συνδεδεμένο με την οικονομική ορθοδοξία της προηγούμενης περιόδου. Αν δεις την παγκόσμια οικονομία ως ένα δυναμικό σύστημα, δεν θα θέλεις πια μια κεντρική τράπεζα υπόλογη μόνο για ένα στόχο. Και ίσως θέσεις υπό αμφισβήτηση και την ανεξαρτησία της κεντρικής τράπεζας, καθώς στηρίζεται σε συναινέσεις που δεν ισχύουν πλέον.\nΜόλις αποδεχθείς ότι ο παγκοσμιοποιημένος πλανήτης έχει χαρακτηριστικά ενός δυναμικού συστήματος, πολλές από τις υποθέσεις μας θα πέσουν σαν ντόμινο και το ίδιο και τα πολιτικά κόμματα που συνδέονται με αυτές.\nΑναρτήθηκε από Παραδοσιακός στις Τετάρτη, Ιουνίου 28, 2017\nΕτικέτες Απόψεις, Δημοσκοπήσεις, Εκλογές, Πολιτικοί, Financial Times, Münchau


Δίκιο και οι μεν και οι δε - Εφημερίδα Γνώμη Υπεύθυνη ενημέρωση\nΖητούν να μην υποβιβαστεί καμία ομάδα της Γ΄ Εθνικής\nΔυστυχώς όπως συνεχίστηκε το πρωτάθλημα της Γ΄ Εθνικής δεν μπορεί κάποιος να πει ότι είναι και αξιοκρατικό από την στιγμή που ολοκληρώνεται σε έναν γύρο. Δηλαδή πρωτάθλημα εννιά γύρων είναι τουρνουά και τίποτε άλλο. Και αν κανείς αναλογιστεί ότι έχουν δαπανηθεί αρκετά χρήματα το καλοκαίρι για να στηθούν οι ομάδες τότε όλο αυτό είναι άδικο.\nΌταν είχε διακοπεί λόγω της πανδημίας για μεγάλο χρονικό διάστημα και η ΕΠΟ είχε ρίξει στο τραπέζι ότι θα επαναρχίσει από την 5η αγωνιστική και θα ολοκληρωθεί την 13η όλοι οι πρόεδροι αντέδρασαν.\nΜε μπροστάρη στον 9ο όμιλο τον πρόεδρο της Αχαϊκής, Γιάννη Μάνιαρη έστειλαν αρκετές φορές στην ΕΠΟ έγγραφα τα οποία ανέφεραν ότι αν δεν ικανοποιηθούν τα αιτήματά τους δεν θα δηλώσουν συμμετοχή.\nΌμως αρκετοί από τους προέδρους εντέλει αποφάσισαν να δηλώσουν και να επαναρχίσει ξανά το πρωτάθλημα από εκεί που είχε διακοπεί και να ολοκληρωθεί την 13η αγωνιστική.\nΟ πρόεδρος λοιπόν του Αετού Λουτρών, Νίκος Σπανός πήρε την πρωτοβουλία και έστειλε στην ΕΠΟ επιστολή ζητώντας την παραμονή όλων των ομάδων στη Γ΄ Εθνική. Σε αυτή άμεσα η διοίκηση της Θύελλας Πατρών τάχθηκε στο να έχει κοινό μέτωπο.\nΗ Θύελλα αισθάνεται αδικημένη με την επανέναρξη και κυρίως με αυτό τον τρόπο και ζητάει την παραμονή όλων των ομάδων στην μεγάλη κατηγορία.


Θυρεοειδής - Αυγερινός Med\nΑυγερινός Med ⁄ ΟΙ ΠΑΘΗΣΕΙΣ ⁄ Θυρεοειδής\nO θυρεοειδής αδένας είναι ένας μικρός αλλά πολύ σημαντικός αδένας του οργανισμού μας.\nΑνήκει στους ενδοκρινείς αδένες, δηλαδή παράγει ορμόνες τις οποίες διοχετεύει απευθείας στο αίμα.\nΒρίσκεται χαμηλά στο λαιμό, προσκολλημένος στην πρόσθια και στις πλάγιες επιφάνειες της τραχείας.\nΣε τι χρησιμεύει ο θυρεοειδής αδένας;\nΟ θυρεοειδής, μέσω των ορμονών του, ρυθμίζει το συνολικό αλλά και τον επί μέρους μεταβολισμό όλων των κυττάρων του ανθρώπινου σώματος με αποτέλεσμα να παρεμβαίνει στις περισσότερες λειτουργίες του οργανισμού μας. Στη βρεφική και παιδική ηλικία παίζει ακόμα πιο σημαντικό ρόλο ρυθμίζοντας την ομαλή σωματική, νευρολογική και νοητική μας ανάπτυξη. Αν ο θυρεοειδής ενός ενήλικα πάψει να λειτουργεί σωστά τότε εκδηλώνονται προβλήματα από το καρδιαγγειακό, το γαστρεντερικό, το μυοσκελετικό και το κεντρικό νευρικό του σύστημα, και εμφανίζονται σημαντικές μεταβολές στις αιματολογικές και βιοχημικές του εξετάσεις.\nΜε ποιες ιατρικές εξετάσεις ελέγχεται;\nΗ κλινική εξέτασή του ασθενούς, η μέτρηση των θυρεοειδικών ορμονών στο αίμα (T3, T4, TSH) και το υπερηχογράφημα του θυρεοειδούς αποτελούν τις βασικότερες εξετάσεις με τις οποίες παρακολουθούμε το θυρεοειδή αδένα. Με αυτές ελέγχεται τόσο τη λειτουργία του όσο και η ανατομική του δομή. Αν αυτές είναι φυσιολογικές δε χρειάζεται άλλος εργαστηριακός έλεγχος. Σε ανίθετη περίπτωση απαιτούνται εξειδικευμένες αιματολογικές (FT3, FT4, Anti-μικροσωματικά αντισώματα, Anti-TG, θυρεοσφαιρίνη, καλσιτονίνη κλπ) και παρακλινικές εξετάσεις (σπινθηρογράφημα, αξονική τομογραφία κλπ). Τα τελευταία χρόνια η παρακέντηση του αδένα με λεπτή βελόνα (FNA) και η κυτταρολογική εξέταση του υλικού αποτελεί βασικό διαγνωστικό «εργαλείο» για τις παθήσεις του θυρεοειδούς και εφαρμόζεται ολοένα και συχνότερα.\nΠοιές είναι οι συχνότερες παθήσεις του;\nΟι παθήσεις του θυρεοειδούς αδένα χωρίζονται σε δύο μεγάλες κατηγορίες. Στις διαταραχές της λειτουργίας του δηλαδή τον υπερθυρεοειδισμό και τον υποθυρεοειδισμό και στις διαταραχές του μεγέθους ή/και της ανατομικής του δομής. Στη δεύτερη κατηγορία συμπεριλαμβάνονται οι θυρεοειδικοί όζοι, ο καρκίνος του θυρεοειδούς και η απλή ή η οζώδης βρογχοκήλη. Σε πολλούς ασθενείς βέβαια εμφανίζονται συνδυασμένες διαταραχές, λειτουργικές και ανατομικές όπως για παράδειγμα η τοξική βρογχοκήλη, το τοξικό αδένωμα, η αυτοάνοση θυρεοειδίτιδα κλπ.\nΟι θυρεοειδικές ορμόνες ρυθμίζουν τις λειτουργίες των περισσότερων συστημάτων του οργανισμού. Γι αυτό το λόγο, οι ασθενείς με υπερθυρεοειδισμό εκδηλώνουν συμπτώματα από πολλά όργανα όπως, απώλεια βάρους παρά την κανονική πρόσληψη τροφής, διάρροιες, νευρικότητα, έντονες εφιδρώσεις, δυσανεξία στη ζέστη, ταχυκαρδίες, μυϊκή αδυναμία, αϋπνίες, διαταραχές της εμμήνου ρύσεως και αίσθημα συνεχούς κόπωσης.\nΠότε χειρουργούνται οι ασθενείς με υπερθυρεοειδισμό;\nΌλοι οι ασθενείς με υπερθυρεοειδισμό οποιασδήποτε αιτιολογίας πρέπει να απευθύνονται και να αντιμετωπίζονται από τους ενδοκρινολόγους. Η θεραπεία της νόσου είναι τις περισσότερες φορές συντηρητική με τη χορήγηση κατάλληλων αντιθυρεοειδικών φαρμάκων τα οποία μπλοκάρουν τη σύνθεση και την απέκκριση των θυρεοειδικών ορμονών. Χειρουργική θεραπεία θα χρειασθούν όσοι ασθενείς:\nδεν μπορούν να ρυθμιστούν αποτελεσματικά με τα αντιθυρεοειδικά φάρμακα,\nυποβάλλονται σε συνεχόμενη φαρμακευτική θεραπεία για μεγάλο χρονικό διάστημα,\nυποτροπιάζουν σύντομα μετά τη διακοπή της αντιθυρεοειδικής αγωγής τους\nεμφανίζουν πιεστικά φαινόμενα/συμπτώματα από το μεγάλο μέγεθος του αδένα (ευμεγέθης βρογχοκήλη)\nόταν υπάρχει υποψία ανάπτυξης καρκίνου του αδένα\nΠοιά είναι τα συμπτώματα του υποθυρεοειδισμού και πότε χειρουργείται ο υποθυρεοειδισμός;\nΑντίθετα με τον υπερθυρεοειδισμό οι ασθενείς με υποθυρεοειδισμό έχουν κατά κανόνα ηπιότερη συμπτωματολογία και συνήθως εμφανίζουν ανεξήγητη αύξηση του σωματικού τους βάρους, δυσκοιλιότητα, νωθρότητα και υπνηλία, διαταραχές της εμμήνου ρύσεως και αίσθημα συνεχούς κόπωσης. Οι ασθενείς αυτοί αντιμετωπίζονται από ενδοκρινολόγους με τη χορήγηση θεραπείας υποκατάστασης με θυρεοειδικές ορμόνες. Από τους ασθενείς με υποθυρεοειδισμό χειρουργείο θα χρειαστούν μόνο όσοι εμφανίζουν πιεστικά συμπτώματα από το μεγάλο μέγεθος του αδένα (ευμεγέθης βρογχοκήλη) και φυσικά αυτοί στους οποίους εγείρεται η υποψία ύπαρξης καρκίνου του θυρεοειδή.\nΠολύ συχνά στο υπερηχογράφημα ενός θυρεοειδούς περιγράφεται η ανάπτυξη περιγραπτών ογκιδίων μέσα στο παρέγχυμα του αδένα. Αυτά τα ογκίδια αναφέρονται ως θυρεοειδικοί όζοι. Τόσο ο συνολικός τους αριθμός όσο και το μέγεθός τους ποικίλουν από άτομο σε άτομο. Οι θυρεοειδικοί όζοι αποτελούν ένα διαγνωστικό πρόβλημα για το γιατρό κυρίως ως προς την καλοήθη ή κακοήθη σύστασή τους αλλά και τα συμπτώματα που ενδέχεται να προκαλούν.\nΗ παρουσία πολλών όζων, ποικίλου μεγέθους, στο θυρεοειδή ενός ανθρώπου αναφέρεται ως πολυοζώδης βρογχοκήλη. Συχνά αυτοί ενδέχεται να καταλαμβάνουν όλο το μέγεθος του αδένα. Οι πολλαπλοί αυτοί όζοι εκτός του ότι αλλοιώνουν την ανατομική σύσταση του αδένα προκαλούν και αύξηση του συνολικού του μεγέθους.\nΠόσο συχνό είναι να έχει κανείς όζους στο θυρεοειδή του;\nΈνας στους δύο ανθρώπους θα διαγνωσθεί από το υπερηχογράφημα με όζους στον θυρεοειδή αδένα του. Οι περισσότεροι θα έχουν όζους μικρού μεγέθους (<5mm)\nΌλοι οι ασθενείς με όζους πρέπει να χειρουργούνται;\nΌχι βέβαια. Τόσο η πολυοζώδης βρογχοκήλη όσο και οι μονήρεις θυρεοειδικοί όζοι δεν αποτελούν αυτομάτως ένδειξη για τη άμεση χειρουργική αφαίρεση του αδένα. Οι ασθενείς αυτοί αρχικά υποβάλλονται σε μια σειρά διαγνωστικών εξετάσεων και εν συνεχεία παρακολουθούνται κάθε 6-12 μήνες, με ή χωρίς φαρμακευτική θεραπεία. Ένα ποσοστό μόνο των ασθενών αυτών θα χρειαστεί θυρεοειδεκτομή σε κάποια χρονική στιγμή, όταν συντρέχουν οι απαραίτητες ενδείξεις.\nΤι εξετάσεις χρειάζεται να κάνω αν έχω όζους;\nΈνα καλό υπερηχογράφημα μαζί με doppler αγγείωσης είναι το πιο απαραίτητο. Σ’ αυτό θα πρέπει να περιγράφεται με λεπτομέρειες ο αριθμός, η θέση και το ακριβές μέγεθος των όζων, η σύστασή τους (κυστική, συμπαγής ή μεικτή), η αυξημένη ή φυσιολογική αγγείωσή τους καθώς και η πιθανή παρουσία αποτιτανώσεων στην περιφέρεια ή στο εσωτερικό τους. Θα πρέπει να ελέγχεται τέλος και ο υπόλοιπος τράχηλος κυρίως ως προς την ύπαρξη διογκωμένων λεμφαδένων. Αφού συνεκτιμηθούν οι πιο πάνω πληροφορίες μαζί με τις αιματολογικές ορμονικές εξετάσεις και την κλινική εξέταση μπορεί να χρειαστεί να υποβληθείτε σε παρακέντηση με λεπτή βελόνα, σε σπινθηρογράφημα θυρεοειδούς, σε αξονική τομογραφία τραχήλου ή σε ειδικότερες αιματολογικές εξετάσεις.\nΤι είναι η παρακέντηση του θυρεοειδούς; Πώς γίνεται και τι πληροφορίες μας δίνει;\nΗ παρακέντηση του θυρεοειδούς με λεπτή βελόνα (FNA) είναι μια απλή επεμβατική πράξη που τα τελευταία χρόνια αποτελεί βασικότατο εργαλείο στη διαγνωστική προσέγγιση των παθήσεων του αδένα. Με την καθοδήγηση υπερηχογραφήματος, εισάγεται δια του δέρματος μια λεπτή βελόνη η οποία με μεγάλη ακρίβεια στοχεύει και εισέρχεται στο εσωτερικό του θυρεοειδικού όζου. Στη συνέχεια εφαρμόζοντας αρνητική πίεση στη βελόνα αναρροφώνται κύτταρα από τον όζο. Αφού αφαιρεθεί η βελόνα τα κύτταρα αυτά ελέγχονται στο μικροσκόπιο από ειδικούς ιατρούς, τους κυτταρολόγους. Με την εξέταση αυτή λαμβάνονται αξιόπιστες πληροφορίες σχετικά με την φύση του όζου, για το αν δηλαδή αυτός είναι καρκίνος ή καλοήθης όγκος του αδένα. Η απλή αυτή εξέταση διαρκεί λιγότερο από 5 λεπτά και δε χρειάζεται ούτε τοπική αναισθησία.\nΠότε πρέπει να κάνω παρακέντηση στο θυρεοειδή μου;\nΗ παρουσία όζων στο θυρεοειδή σας αποτελεί τη συνηθέστερη ένδειξη για να σας παραπέμψει ο ενδοκρινολόγος ή ο χειρουργός για παρακέντηση θυρεοειδούς. Πιο συγκεκριμένα, παρακέντηση πρέπει να γίνεται:\nσε όζους πάνω από 10 χιλιοστά όταν εμφανίζουν ύποπτα υπερηχογραφικά στοιχεία\nσε όλους τους όζους με μέγεθος πάνω από 15 χιλιοστά\nστους όζους που εμφανίζουν σταδιακή αύξηση του μεγέθους τους σε διαδοχικά υπερηχογραφήματα.\nΠαρακέντηση μπορεί να χρειαστεί να κάνετε και σε διογκωμένους λεμφαδένες στην περιοχή του θυρεοειδούς.\nΠότε πρέπει να χειρουργηθώ αν έχω όζους στο θυρεοειδή μου;\nΠρέπει να χειρουργηθείτε όταν:\nη παρακέντηση «δείξει» υποψία κακοήθειας ή επιβεβαιωμένο θυρεοειδικό καρκίνο\nαν έχετε ευμεγέθεις όζους πάνω από 3 εκατοστά\nόταν οι όζοι προκαλούν συμπτώματα ασκώντας πίεση σε γειτονικά όργανα (τραχεία, οισοφάγος κλπ)\nόταν οι όζοι είναι ορμονικά λειτουργικοί προκαλώντας υπερθυρεοειδισμό\nαν έχετε καταδυόμενη βρογχοκήλη (δηλαδή ο θυρεοειδής σας μεγαλώνει προς τα κάτω, και εισέρχεται προς τη θωρακική κοιλότητα)\nόταν προκαλείται δυσμορφία στο λαιμό σας λόγω μεγέθους του αδένα.\nΣε ασθενείς νεαρής ηλικίας, ιδιαίτερα όταν υπάρχει θετικό οικογενειακό ιστορικό καρκίνου του θυρεοειδή ή όταν κατά το παρελθόν έχει προηγηθεί ακτινοβόληση στην περιοχή του τραχήλου η απόφαση για θυρεοειδεκτομή λαμβάνεται πολύ πιο εύκολα λόγω της αυξημένης πιθανότητας ύπαρξης θυρεοειδικού καρκίνου.\nΑφαιρείται όλος ο θυρεοειδής αδένας ή μόνο οι όζοι και γιατί;\nΣυνήθως η επέμβαση που γίνεται είναι η ολική θυρεοειδεκτομή. Ο κύριος λόγος είναι ότι αν υπάρχει ισχυρή ένδειξη για να χειρουργηθείτε, η πιθανότητα να βρεθεί καρκίνος στο θυρεοειδή σας, έστω και σε τυχαία θέση είναι μεγάλη, πολύ συχνά δε ο καρκίνος αυτός είναι πολυεστιακός, αναπτύσσεται δηλαδή σε πολλαπλά σημεία και στους δύο λοβούς του αδένα. Αν συμβεί κάτι τέτοιο και δεν έχει αφαιρεθεί όλος ο θυρεοειδής θα πρέπει να υποβληθείτε εκ νέου σε χειρουργείο ώστε να αφαιρεθεί και ο υπόλοιπος αδένας. Ακόμα και αν είμαστε βέβαιοι ότι το τμήμα του αδένα που έχει παραμείνει δεν έχει κακοήθεια δεν θα μπορέσετε να λάβετε συμπληρωματική θεραπεία με ραδιενεργό ιώδιο σε περίπτωση που χρειασθεί. Μοναδική εξαίρεση αποτελούν οι ασθενείς με τοξικό αδένωμα που μπορούν να μην υποβληθούν ολική θυρεοειδεκτομή.\nΠόσο συχνός είναι ο καρκίνος του θυρεοειδούς αδένα στην Ελλάδα;\nΑκριβή στοιχεία δεν υπάρχουν. Γνωρίζουμε ότι στις ΗΠΑ η πιθανότητα ενός ανθρώπου να νοσήσει κάποια στιγμή στη ζωή του από καρκίνο του θυρεοειδούς είναι περίπου 1% που είναι κατά πολύ μικρότερη από την συχνότητα ανάπτυξης θυρεοειδικών όζων. Τα τελευταία 20 χρόνια έχει παρατηρηθεί αύξηση της συχνότητας του καρκίνου του θυρεοειδούς (κυρίως του θηλώδους τύπου) η οποία αποδίδεται στο πυρηνικό ατύχημα του Chernobyl το 1986.\nΠόσοι τύποι καρκίνου θυρεοειδούς υπάρχουν και ποιοι είναι οι συχνότεροι;\nΟι συχνότεροι τύποι καρκίνου του θυρεοειδούς είναι ο θηλώδης και ο θηλακιώδης τύπος. Και οι δύο θεωρούνται πολύ καλά διαφοροποιημένοι και έχουν εξαιρετική πρόγνωση. Περίπου 9 στους 10 ασθενείς με καρκίνο του αδένα θα νοσήσουν από αυτούς τους δύο τύπους. Το μυελοειδές καρκίνωμα του θυρεοειδούς είναι αρκετά σπανιότερο (<5%). Αναπτύσσεται από τα παραθυλακιώδη C κύτταρα που βρίσκονται διάσπαρτα μέσα στον αδένα και παράγουν μια ειδική ορμόνη που λέγεται καλσιτονόνη. Αρκετά συχνά ο μυελοειδής καρκίνος είναι κληρονομικός και μπορεί να συνδυάζεται με άλλους καρκίνους από τα επινεφρίδια και τους παραθυρεοειδείς αδένες. Τέλος, ο σπανιότερος αλλά και πιο επιθετικός τύπος καρκίνου του θυρεοειδή είναι ο αμετάπλαστος ή αδιαφοροποίητος που παρουσιάζεται σε ποσοστό <2%. Η πρόγνωσή του είναι πολύ κακή.\nΗ προεγχειρητική διάγνωση του καρκίνου του θυρεοειδούς μπορεί να γίνει μόνο μετά από παρακέντηση του θυρεοειδούς και κυτταρολογική εξέταση του υλικού. Πολύ συχνά βέβαια η διάγνωση γίνεται μετά το χειρουργείο όταν ανακαλύπτεται τυχαία κάποια εστία καρκίνου σε αδένα που αφαιρέθηκε για άλλο λόγο. Για τα μυελοειδή καρκινώματα οι τιμές της ορμόνης καλσιτονίνης στο αίμα αποτελούν πολύ αξιόπιστο δείκτη ύπαρξης της νόσου ή πιθανής μετάστασής της.\nΤι εξετάσεις πρέπει να κάνω αν έχω καρκίνο στο θυρεοειδή;\nΕκτός από το υπερηχογράφημα τραχήλου-θυρεοειδούς και την παρακέντηση του αδένα που απαιτούνται για τη διάγνωση της νόσου, ίσως χρειαστεί να κάνετε αξονική τομογραφία θώρακα και τραχήλου, συμπληρωματικές εξετάσεις αίματος, και αν συντρέχουν πολύ ειδικοί λόγοι, PET-CT ή παρακέντηση διογκωμένου τραχηλικού λεμφαδένα (ύποπτου για μεταστατική νόσο). Τα αποτελέσματα των εξετάσεων αυτών θα ορίσουν το στάδιο της νόσου προεγχειρητικά και θα υπαγορεύσουν την ενδεδειγμένη χειρουργική θεραπεία που πρέπει να εφαρμοστεί.\nΗ βασική θεραπεία είναι χειρουργική και σχεδόν πάντα γίνεται ολική θυρεοειδεκτομή. Αν υπάρχουν λεμφαδενικές μεταστάσεις θα χρειαστεί να γίνει και λεμφαδενικός καθαρισμός τραχήλου. Ανάλογα με το είδος του καρκίνου και το στάδιο της νόσου μπορεί να χρειαστεί να λάβετε μετεγχειρητικά ως συμπληρωματική θεραπεία ραδιενεργό ιώδιο.\nΤι χειρουργείο πρέπει να κάνω αν έχω καρκίνο στο θυρεοειδή;\nΌλοι οι ασθενείς με καρκίνο θυρεοειδούς πρέπει να υποβάλλονται σε ολική θυρεοειδεκτομή. Αν υπάρχουν λεμφαδενικές μεταστάσεις θα πρέπει να εκτελείται και λεμφαδενικός καθαρισμός τραχήλου, δηλαδή αφαίρεση κάποιων ή όλων των λεμφαδενικών ομάδων του τραχήλου.\nΤι εξετάσεις πρέπει να κάνω μετά από το χειρουργείο;\nΌταν ο καρκίνος στο θυρεοειδή αναγνωρισθεί τυχαία στην ιστολογική απάντηση και αναλόγως με το στάδιο στο οποίο βρίσκεται (μέγεθος, θέση κλπ) μπορεί να χρειαστεί να υποβληθείτε μετά το χειρουργείο σε σπινθηρογραφικό έλεγχο. Αξονική τομογραφία, ειδικές εξετάσεις αίματος, PET-CT ή ακόμα και παρακέντηση διογκωμένου τραχηλικού λεμφαδένα θα χρειαστούν σε εξαιρετικά σπάνιες περιπτώσεις.\nΑν έχω καρκίνο θα χρειαστεί να κάνω συμπληρωματική χημειοθεραπεία;\nΌχι η χημειοθεραπεία δεν έχει θέση στον καρκίνο του θυρεοειδούς. Μετά από το χειρουργείο εφόσον συντρέχουν συγκεκριμένοι λόγοι μπορεί να χρειαστεί να λάβετε ραδιενεργό ιώδιο ως συμπληρωματική θεραπεία.\nΠώς και πότε θα ελέγχομαι μετά το χειρουργείο;\nΜετά από τη θυρεοειδεκτομή και τη χορήγηση θεραπευτικού ραδιενεργού ιωδίου, θα χρειαστεί να κάνετε σε 9-12 μήνες ένα νέο σπινθηρογράφημα θυρεοειδούς ώστε να επιβεβαιωθεί η πλήρης απουσία ενεργού θυρεοειδικού ιστού. Επίσης θα υποβάλλεστε σε τακτικό εξαμηνιαίο ή ετήσιο έλεγχο που θα περιλαμβάνει λεπτομερή κλινική εξέταση, εξετάσεις αίματος (ΤSH, θυρεοσφαιρίνη, καλσιτινίνη, CEA) ανάλογα με τον ιστολογικό τύπο του καρκίνου, και αν συντρέχουν συγκεκριμένοι λόγοι θα κάνετε υπερηχογράφημα τραχήλου, αξονική τομογραφία ή ακόμα και ΡΕΤ scan. Ο καρκίνος του θυρεοειδούς αναπτύσσεται με εξαιρετικά αργούς ρυθμούς και για αυτό το λόγο ο τακτικός αυτός έλεγχος συνήθως διαρκεί για πολλά χρόνια.\nΠοιά είναι η πρόγνωση του καρκίνου του θυρεοειδούς;\nΗ πρόγνωση του καρκίνου του θυρεοειδούς είναι εξαιρετική. Η δεκαετής επιβίωση στους ασθενείς με καλά διαφοροποιημένους τύπους καρκίνου, οι οποίοι είναι και οι συχνότεροι (θηλώδες ή θυλακιώδες καρκίνωμα), ξεπερνά το 90% ιδιαίτερα όταν δεν υπάρχουν μεταστάσεις στους επιχώριους λεμφαδένες. Η παρουσία νόσου στους λεμφαδένες του τραχήλου επιβαρύνει την επιβίωση των ασθενών και πάλι όμως αυτή παραμένει υψηλή. Ο μυελοειδής καρκίνος έχει, συνολικά, λίγο χειρότερη πρόγνωση σε σχέση με τους δύο προηγούμενους και μόνο ο πολύ σπάνιος αναπλαστικός τύπος καρκίνου έχει δυσμενέστατη επιβίωση.\nΠόση ώρα διαρκεί μια εγχείρηση θυρεοειδεκτομής;\nΗ μέση διάρκεια της ολικής θυρεοειδεκτομής είναι 1,5 ώρα. Φυσικά ο συνολικός χειρουργικός χρόνος διαφοροποιείται σε κάθε ασθενή ανάλογα με το μέγεθος του αδένα, τα σωματομετρικά χαρακτηριστικά του, την εμπειρία του χειρουργού, την παρουσία φλεγμονής (π.χ. αυτοάνοση θυρεοειδίτιδα) αλλά και άλλους παράγοντες.\nΤι κινδύνους έχει μια τέτοια επέμβαση;\nΠολύ κοντά στην οπίσθια επιφάνεια του θυρεοειδούς, από τη δεξιά και την αριστερή μεριά, διέρχονται τα νεύρα που κινούν τις φωνητικές χορδές (παλίνδρομα λαρυγγικά νεύρα) ενώ στην οπίσθια επιφάνειά του επίσης βρίσκονται οι παραθυρεοειδείς αδένες που είναι σχεδόν κολλημένοι επάνω του. Οι πιο σοβαροί κίνδυνοι της θυρεοειδεκτομής σχετίζονται με τον τραυματισμό αυτών των στοιχείων. Η λεπτομερής αναγνώριση, διατήρηση και προστασία των νεύρων (κυρίως) και των παραθυρεοειδών αδένων από τραυματικές κακώσεις αποτελεί βασική αρχή στη χειρουργική του θυρεοειδούς. Σε έμπειρα χέρια ο κίνδυνος τραυματισμού τους είναι <1%. Θα πρέπει να αναφερθεί επίσης πως λόγω της πλούσιας αγγείωσης του αδένα, ένας άλλος σοβαρός κίνδυνος είναι η μετεγχειρητική αιμορραγία που εκδηλώνεται μέσα στις πρώτες ώρες μετά το χειρουργείο. Ευτυχώς η συχνότητά της είναι <2%.\nΠόσο πονάει η εγχείρηση;\nΗ θυρεοειδεκτομή συνοδεύεται από ήπιο μετεγχειρητικό πόνο στην περιοχή της χειρουργικής τομής ο οποίος αντιμετωπίζεται πολύ αποτελεσματικά με τη χορήγηση απλών παυσίπονων. Σε κάποιους ασθενείς ενδέχεται να υπάρχει για 24-48 ώρες μετά το χειρουργείο μια μικρή ευαισθησία στην κατάποση η οποία είναι παροδική και ανταποκρίνεται και αυτή πολύ ικανοποιητικά στα αναλγητικά. Οι περισσότεροι ασθενείς, τέλος, σπάνια λαμβάνουν παυσίπονα μετά την τρίτη ημέρα από το χειρουργείο.\nΠότε σηκώνομαι από το κρεβάτι και πότε σιτίζομαι;\nΣε λίγες μόνο ώρες μετά το χειρουργείο θα κινητοποιηθείτε πλήρως. Σε 6-8 ώρες μετά την επέμβαση θα είστε σε θέση να πιείτε νερό ή τσάι με φρυγανιές ή ακόμα και να φάτε ένα ελαφρύ γεύμα. Αν δεν συντρέχουν ειδικοί λόγοι θα λάβετε μόνο μία δόση αντιβίωσης κατά τη διάρκεια του χειρουργείου. Η μικρή παροχέτευση που υπάρχει (ένα λεπτό λαστιχένιο σωληνάκι που βγαίνει από το δέρμα κοντά στο τραύμα) αφαιρείται την επομένη ημέρα του χειρουργείου.\nΚαι τώρα, πώς θα ζήσω χωρίς θυρεοειδή;\nΕντελώς φυσιολογικά όπως όλοι οι άνθρωποι. Το μόνο που θα χρειαστεί είναι να λαμβάνετε καθημερινά για όλη την υπόλοιπη ζωή σας ένα χάπι που θα αναπληρώνει τις ημερήσιες ανάγκες σας σε θυρεοειδικές ορμόνες. Με το χάπι αυτό όλα τα όργανα και τα συστήματα του οργανισμού σας θα λειτουργούν φυσιολογικά και θα μπορείτε να συμμετέχετε πλήρως σε κάθε δραστηριότητα που επιθυμείτε.\nΟι περισσότεροι ασθενείς είναι σε θέση να λάβουν εξιτήριο την επόμενη ημέρα του χειρουργείου. Από το πρώτο κιόλας εικοσιτετράωρο μετά την επέμβαση μπορείτε να περπατάτε όσο θέλετε, να ανεβαίνετε σκάλες και γενικά αυτοεξυπηρετείσθε πλήρως. Την δεύτερη μετεγχειρητική ημέρα κάνετε μπάνιο ελεύθερα και μπορεί να πέσει άφοβα νερό και σαπούνι στο χειρουργικό τραύμα το οποίο είναι καλυμμένο με αυτοκόλλητα και αδιάβροχα «ράμματα». Τα αυτοκόλλητα αυτά «ράμματα» αφαιρούνται πολύ εύκολα 8-10 ημέρες μετά το χειρουργείο και δεν υπάρχουν άλλα ράμματα στο τραύμα. Μέχρι την αφαίρεση των ραμμάτων καλό είναι να μην οδηγήσετε γιατί, παρότι θα είστε σε θέση να το κάνετε, ενδέχεται να προκύψουν νομικά προβλήματα αποζημίωσης σε περίπτωση ατυχήματος. Αν κάνετε δουλειά γραφείου ή άλλη που δεν απαιτεί σωματική καταπόνηση μπορείτε να επανέλθετε σ’ αυτήν 4-5 ημέρες μετά το χειρουργείο. Σε αντίθετη περίπτωση καλό θα ήταν να απέχετε από την εργασία σας για 10-15 ημέρες. Μετά από μια εβδομάδα μπορείτε να ξεκινήσετε κάποιο ελαφρύ πρόγραμμα γυμναστικής χωρίς βάρη ενώ μετά από 3 εβδομάδες μπορείτε να μπείτε σε πλήρες πρόγραμμα.


Τα Βαλκάνια: Σερβία: Δάνειο 1 δισ. δολ. από τα Η.Α.Ε.\nΔάνειο ύψους 1 δισ. δολαρίων από τα Ηνωμένα Αραβικά Εμιράτα ενέκρινε, με ομόφωνη απόφασή της, χθες το βράδυ, η κυβέρνηση της Σερβίας...\nΣύμφωνα με τον υπουργό Οικονομικών, Λαζάρ Κρστιτς, μέσω του δανείου αυτού η Σερβία θα εξοικονομήσει 40 εκατ. δολάρια ετησίως ή περίπου 400 εκατ. δολάρια σε μία περίοδο 10 ετών.\n«Είναι ένα καλό μήνυμα προς τη διεθνή κοινότητα και τους επενδυτές, που δείχνει την αξιοπιστία της Σερβίας», επεσήμανε ο σέρβος ΥΠΟΙΚ.


Ολυμπιάδα σκανδάλων στη Bραζιλία » Power Politics\nΤο 2014 τα πορίσματα της επιχείρησης Lava Jato (πλυντήριο αυτοκινήτων), που διεξήχθη από την ομοσπονδιακή αστυνομία της Βραζιλίας, έφεραν στο φως το μεγαλύτερο σκάνδαλο διαφθοράς στην ιστορία της χώρας. Διερευνώντας την τέταρτη μεγαλύτερη εταιρία της χώρας, “Petrobras”, σχετικά με κατηγορίες για δωροδοκίες και πολιτικές χάρες, ανακαλύφθηκε ότι βρίσκονταν αναμεμειγμένες πολλές εγχώριες και ξένες εταιρίες, καθώς και μεγάλο μέρος της πολιτικής ελίτ -ανεξαρτήτως κόμματος- της χώρας, ανάμεσα στους οποίους και ο πρώην Πρόεδρος Lula da Silva.\nΤο σκάνδαλο της Petrobras δυο χρόνια αργότερα συνεχίζει να απασχολεί τη Βραζιλία, αφού πολλοί επιχειρηματίες και πολιτικοί έχουν φυλακισθεί ή τους έχουν απαγγελθεί κατηγορίες, ωστόσο οι επιπτώσεις του έφτασαν να εμπλέξουν και τη μέχρι πρότινως Πρόεδρο Rousseff. Η Dilma Rousseff, σύντομα μετά την επανεκλογή της το 2014, βρέθηκε εμμέσως εμπλεγμένη στο σκάνδαλο καθώς, την περίοδο την οποία εξετάζουν οι αστυνομικές αρχές, διατελούσε μέλος του Διοικητικού Συμβουλίου της Petrobras και Υπουργός Ορυχείων και Ενέργειας επί Προεδρίας Lula. Σήμερα, η Rousseff βρίσκεται κατηγορούμενη από το Ανώτατο Δικαστήριο έχοντας χάσει το προεδρικό της αξίωμα προσωρινά, ενώ αν βρεθεί ένοχη θα καθαιρεθεί οριστικά. Ωστόσο, η κατηγορία που έχει να αντιμετωπίσει δεν είναι αυτή της διαφθοράς αλλά των φορολογικών αδικιών, σύμφωνα με το νόμο του 2000 για Φορολογική Ευθύνη. Στην ψηφοφορία της Γερουσίας που ψηφίστηκε η απαγγελία των κατηγοριών δεν ακούστηκε σχεδόν από κανέναν ο ακριβής λόγος κατηγορίας προς την Πρόεδρο ενώ, αντίθετα, πολλοί Γερουσιαστές την κατηγορούσαν ευθέως για διαφθορά. Η ψηφοφορία έκρινε πως η Rousseff έπρεπε να παραπεμφθεί στο Ανώτατο Δικαστήριο, και έως τότε θα αναλάβει προσωρινός Πρόεδρος ο Michel Temer.\nΑδιαμφισβήτητα, το πρόβλημα της διαφθοράς δεν είναι νέο στη Βραζιλία. Ωστόσο, σε συνδυασμό με την επιχειρηματική κρίση που προκάλεσε το σκάνδαλο Petrobras, και την οικονομική κρίση που έχει συρρικνώσει την οικονομία (κατά 3.8% τη περσινή χρονιά), φαίνεται πως αυτή τη φορά οι επιπτώσεις θα είναι μεγαλύτερες. Η δημοτικότητα της Προέδρου έπεσε σχεδόν σε μονοψήφια νούμερα μόλις μετά την επανεκλογή της, και πολλοί ήταν οι πολίτες που συμμετείχαν σε διαμαρτυρίες το 2015 και το 2016 ζητώντας να καθαιρεθεί και να της απαγγελθούν κατηγορίες, όντας δυσαρεστημένοι από την πολιτική της δράση. Αν και αρχικά το αίτημα αυτό φαινόταν μάλλον απίθανο, τον Απρίλιο του 2016 έγινε πραγματικότητα και δημιούργησε ένα νέο προηγούμενο στην πολιτική ιστορία της Βραζιλίας, αλλά και της Λατινικής Αμερικής. Είναι μόλις η δεύτερη φορά, στη νεότερη ιστορία της χώρας, που πρόεδρος παραπέμπεται σε δίκη, παρόλο που υπήρξαν πολλές περιπτώσεις που προέκυπταν κατηγορίες, χωρίς όμως να φτάνουν σε δίκη.\nΤο δημοκρατικό καθεστώς της Βραζιλίας βρίσκεται σε πρώιμο στάδιο ακόμα, καθώς η στρατιωτική χούντα έπεσε μόλις το 1985, ενώ τέσσερα χρόνια αργότερα προέκυψε εκλεγμένος Πρόεδρος. Αυτό σημαίνει πως βρίσκεται σε κατάσταση διαρκούς διεργασίας, και ότι ως καθεστώς είναι αρκετά επίφοβο να παρεκκλίσει από τη δημοκρατική πορεία. Τα συνεχόμενα σκάνδαλα δείχνουν ότι θα πρέπει να υπάρξει αναδιοργάνωση των πολιτικών θεσμών, όμως κάτι τέτοιο χρειάζεται την υποστήριξη μεγάλου αριθμού βουλευτών – κάτι που μοιάζει μάλλον απίθανο, καθώς η πλειοψηφία αυτών έχει αναμειχθεί σε σκάνδαλα.\nΤα επόμενα χρόνια, μέχρι τις εκλογές του 2018, προβλέπονται κρίσιμα για τη Βραζιλία. Αν και οι οικονομολόγοι υποστηρίζουν ότι η οικονομία θα εξυγιανθεί και θα ξαναμπεί σε ρυθμούς ανάπτυξης, δεν προβλέπεται ότι αυτό θα συμβεί στο άμεσο μέλλον. Και στον πολιτικό τομέα, όμως, η κατάσταση δεν προδιαγράφεται ευοίωνη, καθώς και οι άμεσοι διάδοχοι της Rousseff είναι επίσης αναμεμειγμένοι στο σκάνδαλο Petrobras. Ο προσωρινός Πρόεδρος κινδυνεύει να παραπεμφθεί και ο ίδιος ενώπιον του Ανωτάτου Δικαστηρίου, ενώ ο μέχρι πρότινος Πρόεδρος της Κάτω Βουλής απομακρύνθηκε πρόσφατα από τη θέση του. Αυτή η έκβαση δίνει την εντύπωση μιας πλήρως διεφθαρμένης κυβέρνησης, και δημιουργεί αμφιβολίες για την αποδοχή οποιασδήποτε μελλοντικής κυβέρνησης από τον λαό.\nΣύμφωνα με πολιτικούς αναλυτές, η ανοχή του λαού στη διαφθορά των πολιτικών είναι άρρηκτα συνδεδεμένη με την κατάσταση της οικονομίας. Όσο περισσότερο ακμάζει η οικονομία, τόσο πιο εύκολα η κοινωνία προσπερνά τυχόν οικονομικά σκάνδαλα. Αντίθετα, σε περιόδους οικονομικής κρίσης που πρέπει να παρθούν δύσκολα για τους πολίτες μέτρα από τις εκάστοτε κυβερνήσεις, περιπτώσεις πολιτικής διαφθοράς αντιμετωπίζονται με περισσότερη αγανάκτηση από το λαό, που σε μερικές περιπτώσεις αναζητά έναν αποδιοπομπαίο τράγο για τις δυσκολίες που αντιμετωπίζει. Οι επόμενοι έξι μήνες θα παρουσιάσουν ιδιαίτερο ενδιαφέρον σε ό,τι αφορά την εξέλιξη του πολιτικού σκηνικού στη μεγαλύτερη χώρα της Νότιας Αμερικής.\n1.Making sense of Brasil’s Lava Jato scandal, Thomas Kamm, εκδ. Brunswick Group, 2015\nTagged under: Βραζιλία Πολιτική


Βρετανία/Κορωνοϊός: 744 νεκροί το τελευταίο 24ωρο\n23.12.2020 - 18:40\nΟι υγειονομικές Αρχές ανακοίνωσαν άλλα 39.237 νέα κρούσματα\nΤο Ηνωμένο Βασίλειο κατέγραψε σήμερα τη μεγαλύτερη αύξηση καθημερινών θανάτων λόγω Covid από τον Απρίλιο, με 744 ασθενείς να χάνουν τη ζωή τους το τελευταίο 24ωρο.\nΠαράλληλα, οι Αρχές ανακοίνωσαν άλλα 39.237 νέα κρούσματα.\nΑύξηση της τιμής R του κορωνοϊού στο Ην. Βασίλειο\nΚορωνοϊός: Παράταση κατάστασης έκτακτης ανάγκης στη Τσεχία\nΤο Εθνικό Σύστημα Υγείας της Αγγλίας δήλωσε ότι 416 άτομα, θετικά στη λοίμωξη, πέθαναν τις τελευταίες 24 ώρες στη χώρα. Οι ασθενείς ήταν μεταξύ 32 και 102 ετών. Όλοι εκτός από 15 (ηλικίας 37 έως 90 ετών) είχαν υποκείμενα νοσήματα.\nΆλλα 3.013 κρούσματα κορωνοϊού έχουν αναφερθεί στην Ουαλία, αυξάνοντας τον συνολικό αριθμό επιβεβαιωμένων κρουσμάτων σε 131.102. Η Υπηρεσία Δημόσιας Υγείας της Ουαλίας ανέφερε άλλους 51 θανάτους, με τον συνολικό αριθμό να είναι 3.200.\nΗ Σκωτία κατέγραψε 47 θανάτους ασθενών με κορωνοϊό και 1.190 νέες μολύνσεις τις τελευταίες 24 ώρες.\nΟ δείκτης R της Βρετανίας αυξήθηκε ξανά αυτήν την εβδομάδα καθώς ένα μεταλλαγμένο στέλεχος του ιού συνεχίζει να εξαπλώνεται. Η τρέχουσα τιμή R εκτιμάται τώρα ότι κυμαίνεται μεταξύ 1,1 και 1,3 και θα μπορούσε να φτάνει και στο 1,5 σε ορισμένες περιοχές.\nΟκτώ ανθρακωρύχοι διασώθηκαν και 21 παραμένουν εγκλωβισμένοι σε ένα ανθρακωρυχείο που πλημμύρισε στην αυτόνομη περιοχή των Ουιγούρων του Σιντζιάνγκ της βορειοδυτικής Κίνας, ανέφερε σήμερα (11/4) η κρατική εφημερίδα China Daily, επικαλούμενη τοπικές αρχές.\nΤο ατύχημα συνέβη το βράδυ του Σαββάτου (10/4) όταν 29 ανθρακωρύχοι εργάζονταν στο ορυχείο στην κομητεία Χουτούμπι, στον αυτόνομη περιφέρεια Τσανγκτζι Χούι, τονίζει το δημοσίευμα.


Η Εταιρία μας - PRINTECON\nΗ PRINTECON ιδρύθηκε το 2010 από πρώην υψηλόβαθμα στελέχη επιχειρήσεων του ιδιωτικού τομέα και είναι αποκλειστικά εξειδικευμένη εταιρία στην επαναγέμιση των άδειων μελανοδοχείων (cartridges) που χρησιμοποιούν οι εκτυπωτές, το φαξ ή και τα πολυμηχανήματα εκτύπωσης που έχετε στο γραφείο σας, ανεξαρτήτως τύπου ή μάρκας. Επίσης η εταιρία μας εμπορεύεται συμβατά (καινούρια εργοστασιακά) μελάνια και τόνερ καθώς και ανακατασκευασμένα-ολικής ανακατασκευής τόνερ Laser εκτυπωτών σε χαμηλές τιμές.\nΕνδεικτικά σας αναφέρουμε ότι το εάν το κόστος αγοράς ενός σετ μελανοδοχείων (ασπρόμαυρου και έγχρωμου), για inkjet εκτυπωτή, κυμαίνεται γύρω στα 35-40 Ευρώ , η αντίστοιχη επαναγέμιση θα σας κοστίσει μόνον 15 Ευρώ!!! Αντίστοιχα εάν το κόστος ενός καινούργιου τόνερ laser εκτυπωτή είναι 90-100 Ευρώ, το κόστος ενός ανακατασκευασμένου ή το συμβατού του δεν ξεπερνά τα 30-40 Ευρώ!!! Επιπλέον εξοικονόμηση κόστους επιτυγχάνεται και από το γεγονός ότι η PRINTECON επαναγεμίζει αρκετά από τα inkjet μελανοδοχεία σας με πολύ περισσότερο μελάνι από ένα καινούργιο, επιτυγχάνοντας έτσι αντίστοιχη επιμήκυνση στο χρόνο ζωής τους.\nΗ PRINTECON μπορεί να σας κάνει εντελώς δωρεάν και χωρίς καμία υποχρέωσή σας μια οικονομικοτεχνική μελέτη για τα κόστη που μπορείτε να εξοικονομείτε εσείς από τη χρήση των μηχανημάτων που λειτουργούν στο γραφείο σας.\nΤέλος, κάτι πολύ σημαντικό. Η διαδικασία της επαναγέμισης διαρκεί ελάχιστα λεπτά για τα inkjet μελανοδοχεία. Μπορεί να γίνει με επίσκεψη σας στο χώρο μας όλες τις εργάσιμες ημέρες ακόμη και τα Σάββατα. Έτσι δεν υπάρχει περίπτωση να ξεμείνετε από μελάνι λόγω ωραρίου ή λόγω έλλειψης του συγκεκριμένου τύπου μελανιού, κάτι πολύ συνηθισμένο όταν αγοράζετε καινούργια inkjet και τόνερ cartridges.\nΗ αποκλειστική εξειδίκευση, ο επαγγελματισμός και η υπευθυνότητα της PRINTECON σας εγγυάται την αποτελεσματική λειτουργία των επαναγεμιζόμενων ή συμβατών inkjet cartridges όπως και των ανακατασκευασμένων και συμβατών τόνερ. Επίσης τα εξαιρετικής ποιότητας μελάνια που χρησιμοποιούμε σας εξασφαλίζουν ένα πολύ καθαρό και λαμπερό αποτέλεσμα στις εκτυπώσεις σας εφάμιλλης ποιότητας με αυτή των αυθεντικών μελανιών.\nΗ PRINTECON διαθέτει τις πιο ανταγωνιστικές τιμές στην ελληνική αγορά. Επιπλέον συνάπτει ιδιαίτερες συμφωνίες με επαγγελματίες και επιχειρήσεις που διαθέτουν πολλά εκτυπωτικά μηχανήματα, με μεγάλη και συχνή χρήση, ενώ ισχύουν ειδικές τιμές για μαθητές , σπουδαστές και φοιτητές.


«Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας… - FRESH-NEWS. Για τις πιο φρέσκες ειδήσεις του διαδικτύου. «Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας… - FRESH-NEWS. Για τις πιο φρέσκες ειδήσεις του διαδικτύου.\nHome > Καλλιτεχνικά Νέα / Ηθοποιοί / Showbiz > «Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας…\n«Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας…\n«Τον Σεπτέμβριο θα πάω στην Τήνο για να εκπληρώσω το τάμα μου. Το παλεύω, όπως σας έχω ξαναπεί και θα το παλέψω μέχρι τέλους».\nΤάμα στην Παναγιά της Τήνου έκανε η Φιλιώ Πυργάκη, η οποία παλεύει εδώ και δέκα χρόνια με τον καρκίνο. Όπως εξομολογείται στην Espresso και τον Νίκο Νικόλιζα,, η σπουδαία τραγουδίστρια θα ανέβει γονυπετής τα σκαλιά της εκκλησίας στο κυκλαδίτικο νησί για όσες μέρες ζωής της έχει χαρίσει η Μεγαλόχαρη.\n«Παλεύω με τον καρκίνο εδώ και δέκα χρόνια. Η Παναγία με βοήθησε να ζήσω μέχρι τώρα. Και για κάθε μέρα που περνάει και ζω εγώ Τη μνημονεύω. Είναι πολύ σπουδαίο πράγμα η πίστη. Τον Σεπτέμβριο θα πάω στην Τήνο για να εκπληρώσω το τάμα μου. Το παλεύω, όπως σας έχω ξαναπεί και θα το παλέψω μέχρι τέλους. Δεν το βάζω κάτω και δεν πτοούμαι. Κάνω συνεχώς εξετάσεις και η πορεία μου είναι καλή. Απλώς, τα πόδια μου δεν με κρατάνε πολύ», εξομολογείται η Φιλιώ Πυργάκη.\nTitle : «Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας…\nLabels : Καλλιτεχνικά Νέα / Ηθοποιοί / Showbiz\nItem Reviewed: «Παλεύω Δέκα Χρόνια Με Τον Καρκίνο»! Η Εξομολόγηση Ελληνίδας Τραγουδίστριας… 9 out of 10 based on 10 ratings. 9 user reviews.


Tα κατάλληλα ροφήματα για γυμναστική | 26 eco pages\nTα κατάλληλα ροφήματα για γυμναστική\nΌταν ασκείστε χρειάζεστε σίγουρα ενυδάτωση για να μπορέσετε να αποδώσετε. Όμως υπάρχουν και άλλα ροφήματα που θα σας βοηθήσουν...\nΠριν το γυμναστήριο: καφέ. Αυξάνει το μεταβολισμό, μειώνει την όρεξη και βοηθά τα κύτταρα του οργανισμού να κάψουν περισσότερο λίπος για την παραγωγή ενέργειας.\nΕπίσης, πολλές έρευνες έχουν δείξει ότι η κατανάλωση καφέ πριν την προπόνηση λειτουργεί σαν καύσιμο στον οργανισμό αυξάνοντας την επίδοση, την ποιότητα και το χρόνο άθλησης. Τέλος, ερευνητές από το πανεπιστήμιο του Ιλινόις αναφέρουν ότι η κατανάλωση προϊόντων με καφεΐνη πριν την προπόνηση προλαμβάνει τους πόνους των μυών, αυξάνει την αντοχή του αθλητή και τη διάρκεια της προπόνησης.\nΚατά της διάρκεια της προπόνησης: νερό ή χυμό. Το νερό πρέπει να είναι η πρώτη σας επιλογή, αλλά όταν τρέχετε για μεγαλύτερη διάρκεια (90 λεπτά ή περισσότερο) μπορεί να χρειάζεστε κάποιο ενεργειακό ποτό για να προσλάβετε το χαμένο νάτριο και άλλους ηλεκτρολύτες.\nΟι χυμοί φρούτων έχουν μεγάλη περιεκτικότητα σε νερό και ταυτόχρονα περιέχουν υδατάνθρακες που μας προσφέρουν ενέργεια κατά την άσκηση. Είναι όμως πολύ συχνό το φαινόμενο, οι χυμοί να προκαλούν ενοχλήσεις στο πεπτικό σύστημα.\nΜετά την άσκηση: Νερό, σοκολατούχο γάλα ή αθλητικά ποτά. Το σοκολατούχο γάλα μπορεί να βοηθήσει το σώμα να ανακάμψει μετά την άσκηση, λόγω της αναλογίας του σε υδατάνθρακες προς πρωτεΐνη.\nΓια τους μύες πιείτε γάλα. Περιέχει πρωτεΐνες ορού γάλακτος και καζεΐνη (και τα δύο διαθέτουν όλα τα απαραίτητα αμινοξέα).\n26 eco pages: Tα κατάλληλα ροφήματα για γυμναστική